\NormalFont\ShortTitle{Bìac Mahno}

{\MT Bìac Mahno

\par }{\MTC Da Chuaq Jêxu Crich Am Ca Jon Achìh

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Jò cô mangai broq gàu ta Diac Rôma baxèm ep dìq ca jàn ep cùh waiq bùa Rôma tìah ca cùh waiq Boc Plình. 'Màng aih mangai lùi Chuaq Jêxu joq Chuaq Wèq Cwìang Dìq Dŏng, baxèm glàm bìac padit padiang. I 'nah ngai ta Tagop Hadròih yùq, hi khoi wì haq enh pajùm wa broq tiaq con jàn enh gùng Tagop Hadròih. 'Màng aih, Jon wa mangai hnài ma 'noiq nhet achìh thò pariaq hnài mangai ta Tagop Hadròih phai yòng cajap tiaq Chuaq dìq ca manoh.

\par }{\IS Mangai Achìh wa Hanam Achìh:

\par }{\IP Jon mangai achìh. Jon cô oh da Chuaq Jêxu pah mòiq miq. Haq achìh Sech cô hanam 95 Atìq C.

\par }{\IS Bàu Anoi:

\par }{\IP Jon achìh ca mangai lùi Chuaq ep yòng cajap paq cùh waiq bùa Diac Rôma. Haq pa'noh bàu padon i bìac tajêh poh ta'ne Boc Plình wa can kiac Satan. Can kiac Satan enh padit padiang mangai lùi Chuaq, mahaq wì haq phai yòng cajap trùh cachìt. Chuaq jah wèq ban dèch mahua yiang jah atŏc ta plình ŏi hloi hloi ti Chuaq Jêxu.

\par }{\IS Rìm 'Nat:

\par }{\IO 1. Chuaq Jêxu Yòng Ta'ne Tapèh Tagop Hadròih: 1:1–20

\par }{\IO 2. Thò Gòi ca Tapèh Toq Tagop Hadròih: 2:1—3:22

\par }{\IO 3. Gèq Bùa, Xom Jàiq wa Trìu Con: 4:1—5:14

\par }{\IO 4. Tapèh Toq Clep Baxìa: 6:1—8:1

\par }{\IO 5. Tapèh Toq Ken: 8:2—11:19

\par }{\IO 6. 'Bài Hiniq wa Bìac Broq Loh: 12:1—14:20

\par }{\IO 7. Tapèh Toq Doi Chrŏng: 15:1—16:21

\par }{\IO 8. Ba-bi-lôn – Gu Cadrì Tango: 17:1—19:5

\par }{\IO 9. Ta'nèp Da Trìu Con: 19:6–10

\par }{\IO 10. Chuaq Jêxu Tawìh Hlài: 19:11–21

\par }{\IO 11. Mòiq Ngŏng Hanam: 20:1–6

\par }{\IO 12. Can Kiac Satan 'Bìq Jêh Đac: 20:7–10

\par }{\IO 13. Gèq Bùa Càn Caiq Taboc: 20:11–15

\par }{\IO 14. Diac Plình Neo; Crŏng Taneh Neo; Jê-ru-sa-lem Neo: 21:1—22:5

\par }{\IO 15. Bàu Pulùch: 22:6–21

\par }{\IE \par }


\ChapOne{1}{\PP \VerseOne{1}Cô bìac mahno loh da Chuaq Jêxu Crich ma Boc Plình am ca Haq đòiq anoi 'noh ca 'bài hapŏng Haq bìac ten trùh. Haq thê 'bình plình Haq anoi 'noh bìac mahno cô ca Jon.

\VS{2}Jon anoi hlài dŏng dìq bàu da Boc Plình wa bìac anoi hlài da Chuaq Jêxu Crich, aih dìq ca bìac haq khoi hnoq.

\VS{3}Xôq ramŏt ca mangai ma đŏc, mangai ma tàng wa mangai ma broq tiaq bàu loq adroi ta sech cô, ma jah 'màng aih bìac cô khoi ten trùh.


\par }{\SH Bàu hmàih ca Tapèh Tagop Hadròih
\par }
{\PP \VS{4}Au cô Jon,

\par }{\PP Achìh thò cô gòi ca tapèh toq Tagop Hadròih ŏi ta Asi:

\par }{\PP Waiq xìn Boc Plình am ca pì bìac am dech, bìac catèm loh enh Haq ma manàiq 'nang i, wa khoi i hloi hloi enh nèh, èh lam trùh, wa loh enh Yiang Hadròih enh ngìa ca gèq bùa Haq,

\VS{5}wa hadai loh enh Chuaq Jêxu Crich, Haq ma wèq dèh bàu anoi hlài. Haq Con Ramua rìh hlài enh can cachìt, wa Haq broq Bùa dìq ca wì ma broq bùa ŏi crŏng taneh.

\par }{\PP Haq loq waq ca bèn, 'nheo manoh bèn wa lêh ca'naih bèn loh khoi enh tôiq lôi xam mahem Haq,

\VS{6}èh Haq khoi broq bèn wìa mòiq Taneh Diac broq pajàu đòiq patìh ca Boc Plình, aih Baq Haq. Waiq xìn dìq ca 'ngah 'ngai wa cwìang itai ŏi ta Haq hloi hloi, Amen.


\par }{\Q \VS{7}“Ngan oq, Haq lam trùh ti yùc plình;”\XREF{✡}{{\XO 1:7 }{\XO{1:7
}}{\XT{Đan 7:13.}}}

\par }{\QB “Rìm ngai jah hnoq Haq,

\par }{\Q Wì ma bìt Haq hadai.”

\par }{\QB Dìq dŏng mangai ŏi crŏng taneh “jah crò hmoi loh ca mango jò wì hnoq Haq,”\XREF{✡}{{\XO 1:7 }{\XO{1:7
}}{\XT{Xach 12:10.}}}

\par }{\QR Joq 'nàng 'màng aih, Amen.


\par }{\PP \VS{8}Chuaq, Haq Boc Plình, doi: “Au cô Anpha wa Ô-mê-ga, aih Baxèm wa Pulùch; aih Haq ma manàiq 'nang i, khoi i hloi hloi enh nèh, wa padon lam trùh, Chuaq I Cwìang Itai Dìq Dŏng.”


\par }{\SH Bìac Mahno ta Pleo Patmôt
\par }
{\PP \VS{9}Au cô Jon, oh daq pì i pajùm ca pì ma chìuq bìac nan xa wa bìac chìuq àt gòm da Chuaq Jêxu Crich wa Diac Haq. Au ŏi tù ta pleo Patmôt taiq au hnài bàu Boc Plình wa taiq anoi hlài bìac Chuaq Jêxu Crich.

\VS{10}Hì da Chuaq, jò 'nang cùh waiq, au jah Yiang Hadròih wèq manoh au, au tàng enh rù ca au bàu anoi creo tìah ca atêh ken hlôi, doi:

\VS{11}“Phai achìh ta sech dŏng dìq bìac ìh ma hnoq, gòi am ca tapèh toq Tagop Hadròih: Ta Ê-phê-sô, Si-mò-na, Betgam, Thi-a-ti-ra, Satđe, Phi-la-đen-phi, wa Lao-đi-xê.”


\par }{\PP \VS{12}Au wìh hlài ngan thù bàu anoi leq ma doi ca au. Bu wìh hlài, au hnoq tapèh toq long đen broq xam wang.

\VS{13}Ŏi ta 'ne 'bài long đen aih, au hnoq i mangai tìah ca Con Mangai, caxùnh eo yôh trùh ta jènh wa càt caxi xam wang jang ca'nam.

\VS{14}Xàc gàu Haq taboc tìah ca xàc con trìu, taboc tìah ca capaih, mat Haq tìah ca pla ùnh.

\VS{15}Baiq toq jènh Haq 'ngah raho tìah ca đùng ma bùh 'nang yŏih enh tanùh, bàu Haq capoch tìah ca atêh diac còi càn.

\VS{16}Tì pah 'ma haq wê tapèh toq halŏng plình, ta hacùng Haq i chang gùm hin loh baiq màn, hadrò Haq 'ngah tìah ca mat mahì xreo ma dêh jò 'ne hì. 

\par }{\PP \VS{17}Bu hnoq Haq, au tacro ta jènh Haq tìah ca mangai cachìt, mahaq, Haq đòiq tì pah 'ma haq ti chac au, Haq doi: “Apaq yùq, Au cô Baxèm wa Pulùch,

\VS{18}Chuaq ma i can rìh hloi hloi. Au khoi cachìt, mahaq ngan cô, Au rìh hloi hloi. Au wê chìa khwaq can cachìt wa nòi cachìt.


\par }{\PP \VS{19}“ 'Màng aih, Au thê ìh achìh rìm bìac ìh ma khoi hnoq, bìac ma i manàiq, wa bìac ma jah trùh atìq cô èh.

\VS{20}Cô bìac halac halùai da tapèh toq halŏng ìh ma khoi hnoq ta tì pah 'ma Au, wa tapèh toq long đen broq xam wang: Tapèh toq halŏng plình, aih tapèh ngai 'bình plình ma wèq tapèh toq Tagop Hadròih, wa tapèh toq long đen, aih tapèh toq Tagop Hadròih.




\par }\Chap{2}{\SH Ê-phê-sô: Tagop Hadròih Thìuq Can Loq Waq
\par }
{\MM \VerseOne{1}“Ìh phai achìh thò ca 'bình plình ma wèq Tagop Hadròih ŏi ta Ê-phê-sô, doi: 
\par }{\BB \par }
{\PI Cô bàu doi da Haq ma wê tapèh toq halŏng plình ta tì pah 'ma, Haq ma lam ta'ne tapèh toq long đen wang.

\VS{2}Au loq bìac xalep ìh ma broq wa bìac chìuq àt da ìh, ìh ùh ta'nhùa mangai dù, ìh khoi ngan thù 'bài mangai ma doi dađeh broq sùq đô Chuaq, mahaq ùh xài, èh ìh khoi hnoq wì capoch amòng.

\VS{3}Ìh khoi chìuq àt, chìuq xalep taiq hiniq Au, ùh hìaq tagah lep.


\par }{\PI \VS{4}Mahaq i bìac Au lech ca ìh, taiq ìh pi loq waq ca Au tìah ca jò baxèm.

\VS{5}Au thê ìh hmàng hlài ìh ma khoi tacro aih enh nòi leq, cađac dèh manoh broq tôiq beq, broq hlài bìac 'màng ca ìh khoi broq jò baxèm. Tàng ùh broq 'màng aih, Au trùh ti ìh yŏc long đen 'noh enh nòi haq tàng ìh ùh cađac dèh manoh broq tôiq.

\VS{6}Mahaq ìh i mòiq nà ma lem, aih ìh git ca bìac broq da mangai Ni-cô-la ma Au hadai git.


\par }{\PI \VS{7}Mangai leq i don phai tamàng bìac Yiang Hadròih ma doi ca rìm Tagop Hadròih: Mangai leq ta'blêq, Au am ca haq caq plì da long can rìh ŏi ta Wùan Boc Plình.


\par }{\SH Si-mò-na: Tagop Hadròih Chìuq Ti Rùp
\par }
{\MM \VS{8}“Ìh phai achìh ca 'bình plình da Tagop Hadròih Si-mò-na 'màng cô:

\par }{\BB \par }
{\PI Haq ma Baxèm wa Pulùch ma khoi cachìt wa khoi rìh hlài, Haq doi 'màng cô:

\VS{9}Au loq ìh ma chìuq bìac nan xa. Au loq ìh mangai pa, (mahaq ma joq 'nàng ìh mangai can padrŏng) wa bàu da mangai ma jù lê ìh èh doi dađeh mangai Yothaiq, mahaq ùh xài; wì ŏi ta hnem tagop da can kiac Satan. Cô yi lem ùh?

\VS{10}Apaq yùq bìac chìuq nan xa padon loh ca ìh. Joq 'nàng kiac Satan padon clêh mòiq 'nah ngai ma ŏi ta pì 'mùt ta hnem tù, baxa thù pì 10 hì đòiq ngan thù manoh pì 'màng leq. Pì phai wèq dèh manoh trùh jò cachìt, èh Au jah am ca pì cadoh bùa da can rìh.


\par }{\PI \VS{11}Mangai leq i don, phai tamàng bìac Yiang Hadròih ma doi ca rìm Tagop Hadròih: Mangai leq ta'blêq, can cachìt yàng baiq ùh jah rùp haq.


\par }{\SH Betgam: Tagop Hadròih Baiq Manoh
\par }
{\MM \VS{12}“Ìh phai achìh thò ca 'bình plình ta Tagop Hadròih Betgam, doi:

\par }{\BB \par }
{\PI Cô bàu doi da Haq i chang gùm hin baiq toq màn.

\VS{13}Au loq nòi ìh ma ŏi, i gèq bùa can kiac Satan ŏi ta aih: Ta 'bài hì ma An-ti-ba, mangai wèq dèh manoh tiaq Au wa anoi hlài bìac Au, khoi 'bìq jêh cađac ŏi ti nòi can kiac Satan ma ŏi, mahaq ìh xôq wèq cajap hiniq Au wa ùh cađac manoh ma lùi Au.


\par }{\PI \VS{14}Mahaq i toq 'biaq bìac Au lech ca ìh, taiq ŏi ti ìh i mangai ma tiaq đaoq Ba-la-am, mangai ma hnài Balac trong đòiq broq ca wì haq padô mangai Is-ra-ên tacro, caq jam tadreo ca 'mù, wa tango anang.

\VS{15}Ta ìh hadai i mangai ma tiaq trong Ni-cô-la.

\VS{16}Pì phai cađac dèh manoh broq tôiq lôi beq; tàng ùh, èh Au renh trùh ti ìh, Au tabroq tajêh ca wì xam pla chang gùm ŏi ta hacùng Au tabroq ca wì.


\par }{\PI \VS{17}Mangai leq i don, phai tamàng beq bìac Yiang Hadròih ma doi ca rìm Tagop Hadròih: Mangai leq ma ta'blêq, Au am ca haq caq mana 'nang cadoc hlèp. Au am ca haq hmu taboc, ta hmu aih i achìh hiniq neo, enh gùng ca mangai ma nhàn yŏc ùh i ca mangai leq loq.


\par }{\SH Thi-a-ti-ra: Tagop Hadròih Manhài Trài
\par }
{\MM \VS{18}“Ìh phai achìh thò ca 'bình plình ma wèq Tagop Hadròih ŏi ta tagop Thi-a-ti-ra 'màng cô:

\par }{\BB \par }
{\PI Cô bàu doi da Con Calô Boc Plình Haq ma i mat tìah ca pla ùnh, wa jènh Haq 'ngah tìah ca đùng ma bùh 'nang 'ngah raho, Haq doi:

\VS{19}Au loq bìac broq da ìh, can loq waq da ìh, manoh lùi Boc Plình da ìh, bìac patìh da ìh, manoh chìuq àt da ìh, wa bìac broq da ìh manàiq cô bàc yi hnao ca bìac broq adroi.


\par }{\PI \VS{20}Mahaq au lech ca ìh, taiq ìh ta'nhùa mangai cadrì Jê-sa-bên, haq ma doi dađeh mangai capoch bàu loq adroi; haq hnài wa padô 'nùt hapŏng Au lam lac, broq manhài trài wa adràc wì caq jam tadreo ca 'mù.

\VS{21}Au gòm haq wìh hlài cađac dèh manoh broq tôiq lôi mahaq haq ùh enh tawìh, ùh cađac dèh trong tango anang.

\VS{22}Joq 'nàng Au hwenh cađac haq ta jùang jìq xa wa broq wì ma tango ti haq chìuq jìq xa dìq ca jaq tàng wì haq ùh tawìh cađac tôiq aih.

\VS{23}Au jah jêh cađac con caiq haq. Rìm Tagop Hadròih jah loq, Au ngan hnoq manoh cliac rìm ngai, èh Au ca'naih hlài ca rìm tang ngai hi mac ca bìac wì haq khoi broq.


\par }{\PI \VS{24}Mahaq Au doi ca pì ma ŏi ta Thi-a-ti-ra, pì ùh tiaq bàu hnài cô, pì ùh 'nì ca bìac ma wì creo bìac jrùq hlèp da can kiac Satan, Au ùh am ca pì pòq trap bìac ma 'noiq hòm.

\VS{25}Mahaq bìac pì ma khoi i, pì phai rùp ma cajap, trùh jò Au wìh hlài.


\par }{\PI \VS{26}Mangai leq ta'blêq, wèq bìac au trùh jò atìq lùch, Au jah am ca haq wèq cwìang ŏi ta rìm Diac.

\VS{27}‘Haq jah rùp long dùi xam mem broq bùa wì, blai wì padah tìah ca doi chrŏng padah;’\XREF{✡}{{\XO 2:27 }{\XO{2:27
}}{\XT{BCP 2:9.}}}

\VS{28}hadai 'màng ca Au i cwìang itai Baq Au ma khoi am wa Au jah am ca haq halŏng daxroq.

\VS{29}Mangai leq i don, phai tamàng bìac Yiang Hadròih ma doi ca rìm Tagop Hadròih.




\par }\Chap{3}{\SH Satđe: Tagop Hadròih Khoi Cachìt
\par }
{\MM \VerseOne{1}“Ìh phai achìh ca 'bình plình ma wèq Tagop Hadròih ŏi ta Satđe 'màng cô:

\par }{\BB \par }
{\PI Cô bàu doi da Haq ma i tapèh toq phàn da Yiang Boc Plình, wa tapèh toq halŏng. Au loq bìac ìh ma broq. Ìh i 'bang tìang tìah ca rìh, mahaq ìh cachìt.

\VS{2}Ìh phai rìu, phai ngan, phai broq ma dêh bìac ma ŏi hlài 'nhòq hìaq cachìt: Ma jah 'màng aih Au hnoq bìac ìh broq, ùh tôm gêh enh ngìa ca Boc Plình Au.

\VS{3}'Màng aih ìh phai hmàng hlài bìac khoi nhàn wa khoi tàng 'màng leq, èh wèq bìac aih wa cađac dèh manoh broq tôiq lôi beq. Tàng ìh ùh rìu ngan, Au jah lam trùh ti ìh tìah ca mangai atùng, ìh ùh 'nì jò leq Au trùh ti ìh.


\par }{\PI \VS{4}“Mahaq ŏi ti Satđe ìh xôq i toq 'biaq ngai ùh hìaq broq amùa dèh ca eo yôh. Wì jah caxùnh eo taboc lam ti Au taiq wì haq tajì dèh ca bìac aih.

\VS{5}Mangai leq ta'blêq, haq jah caxùnh eo taboc 'màng cô; Au ùh cađac hiniq wì haq loh enh Sech Can Rìh, mahaq au jah anoi hlài hiniq haq enh ngìa ca Baq Au wa enh ngìa ca 'bình plình da Haq.

\VS{6}Mangai leq i don, phai tamàng bìac Yiang Hadròih ma doi ca rìm Tagop Hadròih”.


\par }{\SH Phi-la-đen-phi: Tagop Hadròih Loq Wèq Dèh Manoh
\par }
{\MM \VS{7}“Ìh phai achìh ca 'bình plình ma wèq Tagop Hadròih ŏi ta Phi-la-đen-phi:

\par }{\BB \par }
{\PI Cô bàu da Haq ma Hadròih wa wèq bàu joq 'nàng, Haq ma wèq chìa khwaq da Đawit; jò Haq clenh, ùh i ca mangai jah pèh. Jò Haq pèh, ùh i ca mangai leq jah clenh.

\VS{8}Au loq bìac ìh ma broq. Cô, Au khoi pèh 'màng enh ngìa ca ìh, ùh i mangai leq jah clenh. Au loq ìh i can dêh toq 'biaq, ìh khoi wèq Bàu Au wa ùh hìaq chôiq ca hiniq Au.

\VS{9}Joq 'nàng Au thê wì ŏi ta tagop kiac Satan ma doi dađeh mangai Yothaiq, mahaq ùh xài, taiq wì capoch amòng. Au jah 'ràng wì haq trùh ta ìh, hacùn cràng enh jènh ìh waq ca wì haq loq Au khoi loq waq ca ìh.

\VS{10}Taiq ìh khoi wèq bàu thê Au dràng cajap, 'màng aih au wèq ìh claih ca jò baxa thù, aih jò đòiq baxa thù dìq dŏng mangai rìh ta crŏng taneh.


\par }{\PI \VS{11}Au renh trùh ta crŏng taneh, ìh phai wèq ma cajap bìac ìh ma khoi i, yùq i mangai ma 'noiq loq yŏc cadoh bùa da ìh.

\VS{12}Mangai leq ma ta'blêq, Au broq haq tìah ca long jrang ŏi ta hnem cùh waiq Boc Plình Au, haq ùh loh enh gùng hòm. Au jah achìh hiniq Boc Plình Au ŏi ta haq, wa hiniq phôq Boc Plình Au, aih Jê-ru-sa-lem ma neo loh enh plình. Au hadai achìh hiniq neo Au ta haq.

\VS{13}Mangai leq i don, phai tamàng bìac Yiang Hadròih ma doi ca rìm Tagop Hadròih.


\par }{\SH Lao-đi-xê: Tagop Hadròih Ha-ŏn
\par }
{\MM \VS{14}“Ìh phai achìh ca 'bình plình ma wèq Tagop Hadròih ŏi ta Lao-đi-xê 'màng cô:

\par }{\BB \par }
{\PI Cô bàu da Haq ma i hiniq Amen. Aih Haq anoi hlài bàu joq 'nàng, Haq ma calah baxèm broq plình crŏng taneh. Mangai aih doi:

\VS{15}Au loq bìac broq da ìh, ìh ùh hangeo, hadai ùh tôq; Au enh ìh hangeo loq tôq.

\VS{16}Taiq ìh ha-ŏn, ùh hangeo hadai ùh tôq ma jah au padon gahiac 'noh đac ìh loh enh hacùng Au.

\VS{17}Taiq ìh doi: ‘Au padrŏng can, au khoi wìa padrŏng can,’ au ùh nhet ca bìac cleq hòm, mahaq ìh ùh 'nì ìh pahamoq, ìh mangai chìuq xalep, mangai pabônh, ùh xao mat, wa ŏi rahòng.

\VS{18}Au pariaq hnài ìh rŏt wang khoi bùh hreo ta ùnh da Au, jah broq padrŏng can joq 'nàng, rŏt eo yôh taboc jah caxùnh, ùh hìaq rahòng, rŏt jreo xùt ta mat đòiq jah hnoq ro.


\par }{\PI \VS{19}Mangai leq Au loq waq, Au lech wa baxa hnài haq, ma jah 'màng aih ìh yŏc manoh panim wa cađac dèh manoh broq tôiq beq!

\VS{20}Cô, Au yòng enh gùng ca 'mang wa clôq 'mang; tàng i mangai leq tàng bàu Au, pèh 'mang, Au mùt ti mangai aih acaq ti haq wa haq caq ti Au. 

\par }{\PI \VS{21}Mangai leq 'blêq, Au thê haq ha'ngui ti Au ŏi ta gèq bùa Au, 'màng ca Au hadai khoi ta'blêq, khoi ha'ngui ti Baq Au ta gèq bùa Haq.

\VS{22}Mangai leq i don, phai tamàng bìac Yiang Hadròih ma doi ca rìm Tagop Hadròih.”




\par }\Chap{4}{\SH Jon Hnoq Gèq Bùa Ta Diac Plình
\par }
{\PP \VerseOne{1}Khoi èh, au hnoq i 'mang ŏi khoi pèh ta plình. Au tàng bàu yàng baxèm tìah ca atêh ken capoch tùang ca au, doi: “Tŏc ta cô beq! Au jah am ca ìh hnoq bìac ma phai loh atìq bìac cô.”

\VS{2}Tajòi 'mòi Yiang Hadròih wèq manoh au. Au hnoq Gèq Bùa ŏi ta plình, i mòiq Ngai ha'ngui ti aih.

\VS{3}Haq ma ha'ngui ta gèq bùa aih, xreo 'ngah tìah ca hmu ngŏc xenh wa ngŏc gòh. Wawenh ca gèq bùa i hađong xreo 'ngah tìah ca hmu xenh nget.

\VS{4}Wawenh ca gèq bùa aih i 24 toq gèq bùa, wa i 24 ngai craq broq gàu ha'ngui ti 'bài gèq bùa aih, caxùnh eo taboc, côi cadoh bùa broq xam wang.

\VS{5}Enh gèq bùa i camlet 'lìch 'lìch, i plình hilùng wa plình cađah. Enh ngìa ca gèq bùa i tapèh toq đen 'nang cheo dêh, aih tapèh toq phàn da Yiang Boc Plình.

\VS{6}Enh ngìa ca gèq bùa, tìah ca diac raxìq broq xam gùang, tìah ca hmu ramong hliang.

\par }{\PP Ta'ne wa ŏi wawenh ca gèq bùa, i pôn ngè rìh, i chac bình xam mat enh ngìa, enh rù hadai.

\VS{7}Ngè rìh ma mòiq tìah ca baco hlari, ngè ma baiq tìah ca 'bo bu chuai, ngè piq i hadrò tìah ca mangai, ngè ma pôn tìah ca cliang 'nang pan.

\VS{8}Wì pôn ngè rìh, rìm toq i tadràu toq panan; dìq ca chac i mat enh gùng wa enh trom; dahì damang wì haq ùh padài, doi:


\par }{\PC “ ‘Boc Plình Hadròih, Hadròih, Hadròih,

\par }{\PC I Cwìang Itai Dìq Dŏng,’\XREF{✡}{{\XO 4:8 }{\XO{4:8
}}{\XT{Êsai 6:3.}}}

\par }{\PC baxèm khoi i, manàiq 'nang i, wa atìq èh trùh!”

\par }{\MM \VS{9}Jò wì pôn toq ngè rìh padèch ha'nhèq manè apôi Haq ma ha'ngui ta gèq bùa, aih Haq ma rìh hloi.

\VS{10}Èh wì 24 ngai craq broq gàu bla-op enh ngìa ca Haq ma ha'ngui ta gèq bùa wa cùh waiq Haq ma rìh hloi hloi, hi khoi wì đòiq cadoh bùa dađeh ta taneh jang ngìa ca gèq bùa. Wì haq doi:


\par }{\Q \VS{11}“Waiq Chuaq Boc Plình da nhèn,

\par }{\QB Ìh tajì đòiq jah nhàn can 'ngah 'ngai lem lình wa cwìang itai;

\par }{\Q Ma jah 'màng aih Ìh khoi broq loh rìm bìac;

\par }{\QB Rìm bìac aih khoi jah i tiaq manoh enh da Ìh.”




\par }\Chap{5}{\SH Sech Canua Ôi rôm i Tapèh Toq Clep Baxìa
\par }
{\PP \VerseOne{1}Au hnoq ŏi ta tì pah 'ma Haq ma ha'ngui ta gèq bùa, i sech canua khoi achìh baiq pah; sech cô khoi baxìa xam tapèh toq clep baxìa.

\VS{2}Au hnoq mòiq 'bình plình ma tadêh creo bàu dêh bòch: “Cabô ma tajì đòiq dŏih 'bài clep baxìa wa pèh sech cô?”

\VS{3}'Nhac ca ŏi ta plình, ŏi ta crŏng taneh, loq enh 'neq ca crŏng taneh, ùh i ca cabô leq jah pèh wa nui ngan sech cô!

\VS{4}Au hmoi ua-ac loh diac mat bàc, taiq ùh i ca mangai leq ma tajì đòiq pèh sech wa ngan sech cô.

\VS{5}I mòiq ngai craq broq gàu doi ca au: “Apaq hmoi! Ngan cô, Baco Hlari da hadròng hadrech Juđa, enh riah Đawit, khoi ta'blêq. Haq jah pèh sech canua wa lêh tapèh toq clep baxìa.” 

\par }{\PP \VS{6}Èh au hnoq ŏi ta'ne gèq bùa wa pôn toq ngè rìh wa 'bài craq broq gàu, Trìu Con yòng, tìah ca khoi 'bìq jêh cachìt, i tapèh toq aki, tapèh toq mat, aih patô tapèh Yiang Boc Plình ma Haq khoi thê loh jàp ta crŏng taneh.

\VS{7}Trìu Con aih lam trùh yŏc sech enh tì pah 'ma Haq ma ha'ngui ta gèq bùa.

\VS{8}Jò Haq bu yŏc sech, wì pôn toq ngè rìh wa 24 ngai craq broq gàu, bla-op ta taneh enh ngìa ca Trìu Con, rìm ngai i wê broc wa abôq wang tah bình jreo xua thùm, aih bàu waiq khàn da wì mangai hadròih.

\VS{9}Wì calêu manè 'bŏi ma neo, doi:

\par }{\Q “Ìh tajì đòiq yŏc sech,

\par }{\QB dŏih 'bài clep baxìa,

\par }{\Q taiq Ìh khoi chìuq cachìt

\par }{\QB yŏc dèh mahem đòiq rŏt hlài

\par }{\QB enh tôiq lôi 'bài mangai rìm nòi, rìm bàu capoch, rìm hadròng, wa rìm Diac ahlài ca Boc Plình,


\par }{\Q \VS{10}broq ca wì haq jah wìa mangai bùa wa mangai pajàu am ca Boc Plình,

\par }{\QB èh wì jah wèq cwìang ŏi crŏng taneh.”


\par }{\PP \VS{11}Jò aih au ngan, èh tàng bàu bàc 'bình plình wawenh ca gèq bùa, pôn ngè rìh, wa 'bài craq broq gàu, i 10.000 yàng 10.000, wa bàc ngŏng yàng bàc ngŏng,

\VS{12}doi bàu dêh:

\par }{\Q “Trìu Con ma khoi chìuq jêh cachìt,

\par }{\QB tajì yŏc cwìang itai, can padrŏng, khôn rabiaq, can dêh,

\par }{\QB đang ca atŏc 'bang can 'ngah 'ngai lem lình wa xôq ramŏt!”


\par }{\PP \VS{13}Au tàng rìm hiniq ma khoi jah broq loh ŏi ta plình, ŏi ta crŏng taneh, enh 'neq ca crŏng taneh, ŏi ta diac raxìq wa rìm hiniq enh trom ca aih, wì haq doi:

\par }{\Q “Xôq ramŏt, can loq iu, 'ngah 'ngai lem lình

\par }{\QB wa cwìang itai dìq dŏng jah Haq ma ha'ngui ta gèq bùa,


\par }{\PC wa Trìu Con ma rìh hloi hloi.”

\par }{\MM \VS{14}Wì pôn ngè rìh doi: “Amen.” Baiq jàt pôn ngai craq broq gàu bla-op enh ngìa cùh waiq Haq.




\par }\Chap{6}{\SH Clep Baxìa Yàng Mòiq
\par }
{\PP \VerseOne{1}Au ngan hnoq jò Trìu Con dŏih mòiq clep baxìa ma baxèm ta tapèh clep baxìa, au tàng mòiq ta pôn ngè rìh capoch bàu dêh, tìah ca plình cađah, doi: “Trùh beq!”

\VS{2}Au ngan hnoq mòiq toq axêh taboc. Mangai còi axêh wê mòiq toq panenh, wa khoi am ca haq mòiq toq cadoh bùa, hi khoi haq lam tìah ca mangai 'nang 'blêq đòiq hi wèq cwìang lam pàng leq, jah 'blêq pàng aih.


\par }{\SH Clep Baxìa Yàng Baiq
\par }
{\PP \VS{3}Jò Haq dŏih clep baxìa ma baiq, au tàng ngè rìh ma baiq, doi: “Lam ta cô beq!”

\VS{4}I mòiq axêh gòh loh. Mangai ma còi axêh aih jah am ca haq cwìang yŏc cađac can catèm khoi enh crŏng taneh, hi broq ca wì tajêh dabau. Hi khoi i mangai am ca haq mòiq pla chang gùm càn.


\par }{\SH Clep Baxìa Yàng Piq
\par }
{\PP \VS{5}Jò Haq dŏih clep baxìa ma piq, au tàng ngè rìh ma piq, doi: “Trùh beq!” Au ngan hnoq mòiq toq axêh gam. Mangai ma còi axêh, tì haq wê mòiq toq maiq càng.

\VS{6}Au tàng bàu ta'ne wì pôn ngè rìh: “Baiq long phi mì rŏt xam 'bac baha mòiq hì abroq, tadràu long phi 'mau mat rŏt xam 'bac baha mòiq hì abroq, hi khoi, dàu wa alac apaq broq raliang.”


\par }{\SH Clep Baxìa Yàng Pôn
\par }
{\PP \VS{7}Jò Trìu Con dŏih clep baxìa ma pôn, au tàng bàu capoch da ngè rìh ma pôn, doi: “Trùh beq!”

\VS{8}Au ngan hnoq mòiq toq axêh xenh bah bah. Haq ma còi axêh aih i hiniq Can Cachìt, wa i Nòi Cachìt tiaq atìq. Khoi jah am ca haq cwìang itai jêh cađac mòiq phàn pôn mangai crŏng taneh, xam chang gùm, xam pangot hrah, xam can hinìq ùh hrŏc, wa xam ngè ma dù ta rôm.


\par }{\SH Clep Baxìa Yàng Padam
\par }
{\PP \VS{9}Jò Trìu Con dŏih clep baxìa ma padam, au hnoq enh 'neq ca ca'bŏng tadreo, i mahua yiang wì ma khoi chìuq jêh taiq wì haq iu bàu Boc Plình, wa taiq wì anoi hlài bàu Chuaq Jêxu Crich.

\VS{10}Wì creo bàu dêh: “Waiq Chuaq, Ìh Hadròih wa joq 'nàng, Ìh gòm dùnh dàng leq hòm, ìh ma ùh baxa chau wa ùh hadrah wì ma ŏi crŏng taneh, wì ma khoi ùc loh mahem nhèn?”

\VS{11}Èh i mangai am ca wì haq mòiq ngai mòiq blah eo yôh taboc, khoi i bàu thê wì padài tam toq 'biaq hòm, trùh jò leq jah tôm dŏng mangai hadai broq bìac Chuaq ma 'bìq jêh tìah ca wì dìq.


\par }{\SH Clep Baxìa Yàng Tadràu
\par }
{\PP \VS{12}Au ngan hnoq jò Haq dŏih clep baxìa ma tadràu, èh taneh dalàc càn dìq jaq, mat mahì loh clam clôiq tìah ca bai briang gam xam xàc gam, mat khê gòh tìah ca mahem.

\VS{13}Mat halŏng plình taclìh ta taneh, tìah ca plì long pŏc jò ŏi nga taclìh jò cayeo hlôi ma dêh.

\VS{14}Plình jah 'nong lam tìah ca sech canua ôi rôm, khoi èh dìq dŏng wang wa pleo 'bìq hwenh hangai dèh ca nòi ŏi.


\par }{\PP \VS{15}Jò aih 'bài bùa crŏng taneh, 'bài cwan càn, 'bài cwan lình, 'bài mangai padrŏng can, 'bài mangai ma i cwìang thèq, 'bài mangai hapŏng, wa wì ùh tawac ùh pakènh, dìq mùt mot hlèp ta còp hmu ta wang.

\VS{16}Wì haq doi ca wang, doi ca hmu: “Taclìh enh 'nhèq ca nhèn beq, cadoc nhèn beq đòiq nhèn jah hlèp ca Haq ma ha'ngui ta gèq bùa, wa khoi ca can nòih da Trìu Con,

\VS{17}ma jah 'màng aih hì nòih càn da Haq khoi trùh, cabô ma jah yòng?”




\par }\Chap{7}{\SH Mangai Yothaiq Jah i Teo Ta Ngòng
\par }
{\PP \VerseOne{1}Atìq ca bìac aih, au hnoq pôn 'bình plình yòng ŏi pôn nòi mùm ta crŏng taneh. Wì tàt đac cayeo pôn pah waq ca ùh i ca cayeo hlôi ta crŏng taneh, ta diac raxìq, loq ta long leq.

\VS{2}Khoi èh au hnoq mòiq 'bình plình ma 'noiq tŏc enh nòi mat mahì loh, haq wê teo kìq hiniq da Boc Plình ma rìh hloi hloi. Haq creo bàu dêh ca pôn ngai 'bình plình aih ma i cwìang itai broq raliang ca taneh wa diac raxìq.

\VS{3}Haq doi: “Apaq raliang crŏng taneh, diac raxìq wa long, trùh jò leq nhèn khoi achìh teo kìq hiniq Boc Plình ta ngòng wì hapŏng da Boc Plình bèn”.

\VS{4}Èh au tàng wì ma jah achìh teo kìq hiniq aih: 144.000 ngai loh enh rìm hadròng hadrech da Is-ra-ên:


\par }{\BB \par }
{\LI \VS{5}Enh hadròng hadrech Juđa, 12.000.

\par }{\LI Enh hadròng hadrech Rubên, 12.000.

\par }{\LI Enh hadròng hadrech Gat, 12.000.


\par }{\LI \VS{6}Enh hadròng hadrech Ase, 12.000.

\par }{\LI Enh hadròng hadrech Nep-ta-li, 12.000.

\par }{\LI Enh hadròng hadrech Ma-na-se, 12.000.


\par }{\LI \VS{7}Enh hadròng hadrech Si-mê-ôn, 12.000.

\par }{\LI Enh hadròng hadrech Lêwi, 12.000.

\par }{\LI Enh hadròng hadrech I-sa-ca, 12.000.


\par }{\LI \VS{8}Enh hadròng hadrech Xa-bu-lun, 12.000.

\par }{\LI Enh hadròng hadrech Jôsep, 12.000.

\par }{\LI Enh hadròng hadrech Bên-ja-min, 12.000.


\par }{\SH Bàc Hrìn Mangai Caxùnh Blah Eo Yôh Taboc
\par }
{\PP \VS{9}Atìq ca aih au hnoq mangai pajùm bàc hrìn rèn ùh dìq, loh enh rìm Diac, rìm nòi, rìm hiniq, rìm tamoi, rìm bàu capoch, wì yòng enh ngìa ca gèq bùa, enh ngìa ca Trìu Con caxùnh eo yôh taboc, tì wê hamenh hla rêq.

\VS{10}Wì creo dêh bàu doi:

\par }{\Q “Bìac dèch claih aih loh enh Boc Plình

\par }{\Q ma ha'ngui ta gèq bùa

\par }{\Q wa loh enh Trìu Con.”


\par }{\PP \VS{11}'Màng aih dìq dŏng 'bình plình ma yòng wawenh ca gèq bùa, wawenh ca craq broq gàu wa wawenh ca pôn ngè rìh, wì bla-op enh ngìa ca gèq bùa, hadrò cùp ta taneh, cùh waiq Boc Plình doi:


\par }{\Q \VS{12}“Amen!

\par }{\Q Boc Plình da bèn tajì ca jah nhàn bàu calêu manè,

\par }{\Q can 'ngah 'ngai lem lình, khôn rabiaq,

\par }{\Q cwìang itai, can dêh,

\par }{\Q trùh ti Haq hloi hloi ùh lùch,

\par }{\Q Amen.”


\par }{\PP \VS{13}Jò aih i mòiq ngai craq broq gàu bòch au: “Wì mangai ma caxùnh eo taboc, aih cabô wa wì trùh enh leq?”


\par }{\PP \VS{14}Au tèu hlài ca haq: “Ìh loq ro bìac aih.”

\par }{\PP Haq doi ca au: “Wì aih mangai ma khoi loh enh bìac nan xa ma càn. Wì khoi rùh dèh eo cwàn broq taboc ta mahem Trìu Con.

\VS{15}Taiq 'màng aih

\par }{\Q “wì haq jah yòng enh ngìa ca gèq bùa Boc Plình

\par }{\QB dahì damang patìh ca Haq ta hnem cùh waiq Haq,

\par }{\Q Haq ma ha'ngui ta gèq bùa

\par }{\QB jah ŏi ti wì.


\par }{\Q \VS{16}‘Wì ùh pangot loq croh

\par }{\QB ranŏng hòm,

\par }{\Q hadai ùh i ca mat mahì

\par }{\QB wa hòi tôq bùh cheo wì haq.’\XREF{✡}{{\XO 7:16 }{\XO{7:16
}}{\XT{Êsai 49:10.}}}


\par }{\Q \VS{17}Ma jah 'màng aih Trìu Con ŏi ta'ne gèq bùa

\par }{\QB jah wèq ban wì 'màng ca mangai wèq ban dèh trìu.

\par }{\Q ‘Haq 'ràng wì trùh ta diac tamŏc ma rìh,’\XREF{✡}{{\XO 7:17 }{\XO{7:17
}}{\XT{Êsai 49:10.}}}

\par }{\QB ‘hi khoi Boc Plình jah xùt diac mat wì dìq dŏng.’\XREF{✡}{{\XO 7:17 }{\XO{7:17
}}{\XT{Êsai 25:8.}}} ”




\par }\Chap{8}{\SH Clep Baxìa Yàng Tapèh
\par }
{\PP \VerseOne{1}Jò Trìu Con dŏih clep baxìa ma tapèh, i hatenh 'ne jò đùng hô ta plình.


\par }{\PP \VS{2}Au hnoq tapèh 'bình plình yòng enh ngìa ca Boc Plình wa i tapèh toq ken khoi am ca wì.


\par }{\PP \VS{3}I mòiq 'bình plình ma 'noiq trùh yòng pah ca'bŏng cùh waiq wê abôq xam wang. Haq khoi jah nhàn bàc jreo xua thùm, đòiq haq mùt pajùm bàu waiq khàn da wì mangai hadròih ŏi ta ca'bŏng cùh waiq xam wang enh ngìa ca gèq Bùa.

\VS{4}I nhòi jreo xua thùm pajùm ca bàu waiq khàn da wì mangai hadròih loh enh tì 'bình plình aih pan tŏc enh ngìa Boc Plình.

\VS{5}Khoi ca aih 'bình plình yŏc cachah ùnh ta ca'bŏng cùh waiq tah bình ta abôq, hi hwenh ta taneh, èh i plình cađah, atêh dêh, camlet 'lìch 'lìch, wa taneh dalàc.


\par }{\PP \VS{6}Wì tapèh 'bình plình wê tapèh toq ken padon hlôi.


\par }{\SH Ken Yàng Mòiq Hlôi
\par }
{\PP \VS{7}'Bình plình ma baxèm hlôi, èh i mè preo wa ùnh alôn ca mahem, ùc loh ta crŏng taneh, bùh cađac mòiq phàn piq crŏng taneh, bùh cađac mòiq phàn piq long, bùh cađac dŏng nhat. 

\par }{\SH Ken Yàng Baiq Hlôi
\par }
{\PP \VS{8}'Bình plình ma baiq hlôi, èh au hnoq cacleq tìah ca mòiq toq wang càn 'bìq ùnh bùh, khoi clìh ta diac raxìq,

\VS{9}mòiq phàn piq diac raxìq wìa mahem, mòiq phàn piq ngè bìac ma rìh cachìt wa mòiq phàn piq bong 'bìq raliang đac.


\par }{\SH Ken Yàng Piq Hlôi
\par }
{\PP \VS{10}'Bình plình ma piq hlôi ken: I mòiq toq halŏng plình 'nang cheo tìah ca hadrêu taclìh enh plình, halŏng plình aih taclìh ta mòiq phàn piq 'bài cròng diac wa diac tamŏc.

\VS{11}Hiniq halŏng aih: “Cachiq Xang”. Haq aih broq mòiq phàn piq diac wìa xang, èh i bàc ngai cachìt taiq wì ôq diac wìa xang aih.


\par }{\SH Ken Yàng Pôn Hlôi
\par }
{\PP \VS{12}'Bình plình ma pôn hlôi, broq raliang mòiq phàn piq mat mahì, mòiq phàn piq mat khê, mòiq phàn piq mat halŏng, waq ca mòiq phàn piq mat 'ngah aih loh ca clam clôiq, mòiq phàn piq dahì ùh xreo 'ngah, damang hadai mòiq phàn piq ùh xreo 'ngah.


\par }{\PP \VS{13}Èh au ngan hi tàng mòiq toq chìm cliang càn pan ta'ne plình creo bàu dêh doi: “Nan xa! Nan xa! Nan xa am ca mangai jàn ma ŏi crŏng taneh, ma jah 'màng aih xôq ŏi i atêh ken da piq 'bình plình padon hlôi èh.”




\par }\Chap{9}{\SH Ken Yàng Padam Hlôi
\par }
{\PP \VerseOne{1}'Bình plình ma padam hlôi, au hnoq mòiq toq mat halŏng khoi clìh enh plình trùh ta taneh, wa khoi jah am ca haq chìa khwaq hàm jrùq ùh i ca nòi lùch.

\VS{2}Haq pèh hàm jrùq, i nhòi tŏc enh hàm, tìah ca nhòi ùnh tanùh càn, nhòi aih broq clam ca mat mahì wa hòi.

\VS{3}Enh nhòi cô i 'bài lìp tùc pan loh rai jàp ta crŏng taneh, khoi jah am ca wì haq cwìang itai tìah ca agôt ta crŏng taneh.

\VS{4}I bàu ùh thê wì aih raliang nhat ŏi crŏng taneh loq hla long, loq ngè leq i nhum xenh, mahaq toq mangai leq ùh i ca teo kìq hiniq da Boc Plình ti ngòng wì haq.

\VS{5}Ùh thê wì jêh cachìt mangai leq, mahaq toq broq ca wì chìuq jìq xa padam khê, đòiq wì haq jìq hiang bu dàng agôt cap.

\VS{6}Jò aih con mangai chaq trong cachìt, mahaq chaq ùh hnoq, wì enh cachìt mahaq can cachìt lam hangai ca wì.


\par }{\PP \VS{7}'Bài lìp tùc aih tìah ca axêh padon lam tabroq, gàu wì côi cadoh bùa xam wang, hadrò wì haq tìah ca hadrò mangai.

\VS{8}Xàc gàu wì haq tìah ca xàc gàu gu cadrì, wa hanenh wì haq tìah ca hanenh baco hlari.

\VS{9}Wì haq bac eo ta rada tìah ca eo broq xam mem, atêh panan wì haq pan tìah ca atêh xê axêh ma bàc, cadàu lam ta nòi tajêh.

\VS{10}Tenh wì haq i nŏc cap ma loq jìq tìah ca tenh agôt, taiq tenh aih ma wì haq cap mangai i cwìang broq jìq padam khê.

\VS{11}Wì haq i bùa, aih can kiac ma ŏi ta hàm jrùq, bàu Hêbru doi: A-ba-đôn, bàu Hilap: A-pô-li-ôn.


\par }{\PP \VS{12}'Mèq ranàc ma mòiq khoi dìq; ngan cô, i baiq toq 'mèq ranàc trùh hòm.


\par }{\SH Ken Yàng Tadràu Hlôi
\par }
{\PP \VS{13}'Bình plình ma tadràu hlôi ken, èh au tàng atêh loh enh pôn aki da ca'bŏng cùh waiq xam wang enh ngìa Boc Plình.

\VS{14}I bàu aih doi ca 'bình plình ma tadràu 'nang wê ken: “Ca'naih pôn toq 'bình plình ngang dù ma khoi i càt đòiq ŏi ta cròng diac U-phra-tê beq!”

\VS{15}Pôn toq 'bình plình ngang dù cô khoi padon đòiq troq jò, hì, khê wa hanam jah lêh ca'naih đòiq wì jêh cađac mòiq phàn piq con mangai ŏi crŏng taneh.

\VS{16}Sôq cwung đôiq lình axêh aih: 200.000.000. Au tàng ro sôq wì haq aih.


\par }{\PP \VS{17}Ta can mahno, au hnoq axêh wa wì ma còi axêh aih 'màng cô: Wì haq bac eo xam mem nhum gòh tìah ca ùnh ma gòh, xenh tìah ca ngŏc Saphia, ngèq tìah ca ngè ngèq 'nang ùnh bùh. Gàu axêh tìah ca gàu baco hlari, hacùng wì haq caprôh loh ùnh, nhòi, wa dahwèq ngèq 'nang ùnh bùh.

\VS{18}Mòiq phàn piq con mangai cachìt taiq piq toq 'mèq ranàc cô, aih ùnh nhòi wa dahwèq ngèq 'nang ùnh bùh loh enh hacùng axêh.

\VS{19}Ma jah 'màng aih cwìang itai da 'bài axêh aih ŏi nòi hacùng wa nòi tenh haq, taiq tenh wì haq tìah ca bìh đùc i gàu đòiq jah cap broq jìq ca mangai.


\par }{\PP \VS{20}Wì mangai ma ùh hìaq cachìt ŏi ta 'mèq ranàc aih, xôq ùh wìh hlài cađac dèh manoh broq bìac ngang dù, aih bìac canòm dèh ca bìac tì wì haq ma broq loh, đòiq cùh waiq can kiac, waiq dua 'mù broq xam wang, xam 'bac, xam đùng, xam long, 'mù ma ùh jah hnoq, ùh jah tàng, ùh jah cadiang lam.

\VS{21}Wì haq ùh cađac dèh manoh broq tôiq jêh cađac mangai, tango anang, loq atùng.




\par }\Chap{10}{\SH Sech 'Yoh
\par }
{\PP \VerseOne{1}Au hnoq 'bình plình ma 'noiq ma dêh, loh enh plình caxùnh eo xam yùc, i hađong ti gàu haq, hadrò haq tìah ca mat mahì, jènh haq tìah ca jrang ùnh.

\VS{2}Tì haq wê sech 'yoh khoi pèh. Haq yòng jènh pah 'ma jôiq ta diac raxìq, jènh pah 'ngeo jôiq ta crŏng taneh.

\VS{3}Haq creo bàu dêh tìah ca baco hlari ca-ùm. Jò haq khoi creo, plình cađah tapèh yàng.

\VS{4}Jò plình cađah tapèh yàng, au padon achìh yŏc bàu aih, mahaq au tàng bàu enh plình doi: “Phai wèq hlèp bìac tapèh yàng plình ma catô aih, apaq achìh yŏc.”


\par }{\PP \VS{5}'Bình plình au ma hnoq yòng ŏi ta diac raxìq wa ta crŏng taneh, dèch tì pah 'ma ta plình,

\VS{6}pachac ngìa ca Haq ma rìh hloi hloi, Haq ma khoi broq plình wa rìm bìac ŏi ta plình crŏng taneh wa rìm bìac ŏi crŏng taneh, diac raxìq wa rìm bìac ŏi ta aih doi: Jò khoi dìq, ùh gòm hòm,

\VS{7}mahaq trùh hì leq 'bình plình ma tapèh hlôi ken, Haq ma padon hlôi, èh hì aih bìac halac halùai da Boc Plình ma broq hlèp khoi broq gêh, tìah ca Haq ma khoi doi adroi dèh ca 'bài hapŏng, aih mangai capoch thai Boc Plình.


\par }{\PP \VS{8}Bàu au ma khoi tàng enh plình, au tàng mòiq yàng hòm capoch tùang ca au, doi: “Lam beq, yŏc sech 'yoh ma khoi pèh ŏi ta tì 'bình plình ma yòng ŏi ta diac raxìq wa ta crŏng taneh.”


\par }{\PP \VS{9}Au lam trùh ti 'bình plình xìn haq am ca au sech aih. Haq doi ca au: “Yŏc beq, hi caq, èh loh ca xang ta cliac ìh, mahaq ‘ŏi ta hacùng ìh, nhim tìah ca diac xùt.’\XREF{✡}{{\XO 10:9 }{\XO{10:9
}}{\XT{Êxê 3:3.}}} ”

\VS{10}Au yŏc sech enh tì 'bình plình, hi khoi caq. Ŏi ta hacùng au, nhim tìah diac xùt, mahaq jò lŏn, èh xang ŏi ta cliac.

\VS{11}I bàu doi ca au: “Ìh phai capoch thai Boc Plình hòm ca bìac bàc tamoi, bàc Diac, bàc bàu capoch wa bàc bùa.”




\par }\Chap{11}{\SH Baiq Ngai Mangai Anoi Hlài
\par }
{\PP \VerseOne{1}I mòiq ngai am ca au mòiq toq long tìah ca long wêh, hi khoi doi ca au: “Yòng beq, wêh hnem cùh waiq Boc Plình wa ca'bŏng cùh waiq, wa rèn 'bài mangai ma cùh waiq ŏi ta aih.

\VS{2}Khoi èh xàn enh gùng ca hnem cùh waiq apaq wêh, ma jah 'màng aih xàn enh gùng khoi am ca wì jàn Diac 'noiq; wì haq jah tràm jôiq phôq hadròih aih 42 khê.

\VS{3}Au am ca wa baiq ngai hapŏng 'yoh Au i cwìang itai. Wa lam anoi hlài bìac loq adroi 1.260 hì; wa haq caxùnh eo xam bai briang.”

\VS{4}Wa baiq ngai ma anoi hlài, aih baiq toq long ôliu wa baiq toq jènh đen yòng enh ngìa ca Chuaq da crŏng taneh.

\VS{5}Tàng i mangai leq enh jêh wa, èh i ùnh enh hacùng wa haq caprôh loh bùh đac mangai git 'bŏn aih; 'màng aih, mangai leq ma enh jêh wa haq, haq phai 'bìq jêh cachìt 'màng aih.

\VS{6}Wa haq i cwìang clenh plình đòiq ùh i ca mè jò wa anoi hlài bàu loq adroi. Wa haq i cwìang itai broq diac wìa mahem, broq bìac 'mèq ranàc ŏi crŏng taneh jò leq, hi mac ca wa haq enh broq toq leq yàng, xôq jah.


\par }{\SH Baiq Ngai Mangai Anoi Hlài 'Bìq Jêh
\par }
{\PP \VS{7}Jò wa haq anoi hlài khoi gêh, i ngè yat tŏc enh hàm jrùq, tabroq tajêh ca wa haq, èh jêh cađac wa.

\VS{8}Hanang wa haq ŏi ti trong da phôq Jê-ru-sa-lem, hadai jah creo phôq aih Sôđôm loq Aicàp (taiq wì jàn aih ngang dù). Phôq aih raq nòi Chuaq da wa haq khoi 'bìq tiang đình ta long pagat.

\VS{9}Wì mangai rìm nòi, rìm bàu capoch, rìm hadròng, wa rìm Diac jah hnoq hanang wa haq piq hì 'ne, ùh thê wì catùh hanang aih.

\VS{10}Wì mangai ŏi crŏng taneh bùi lem hnoq bìac cô, wì hi bùi ca dabau, gòi bìac am dech ca dabau taiq baiq toq ngai cô ma anoi bàu loq adroi, khoi broq ca wì mangai ŏi crŏng taneh chìuq xalep.


\par }{\SH Baiq Ngai Mangai Anoi Hlài Rìh Hlài
\par }
{\PP \VS{11}Mahaq atìq ca piq hì 'ne aih, i hòi rìh enh Boc Plình mùt ta wa; wa haq padinh yòng. Wì ma ngan hnoq wa haq 'màng aih yùq crè dìq ca jaq.

\VS{12}Wa haq tàng bàu dêh enh plình doi ca wa: “Tŏc ta cô beq!” Wa tŏc ta plình ŏi ta yùc; wì ma git ca wa dìq hnoq wa.


\par }{\PP \VS{13}Adrình ca jò aih, taneh dalàc dìq jaq, mòiq phàn mòiq jàt phôq càn cô raliang, taclìh. 7.000 mangai cachìt ca taneh dalàc aih. 'Bài mangai ma ŏi rìh, dìq jaq wì yùq crè, hi khoi dèch can 'ngah 'ngai am ca Boc Plình ŏi ta plình.


\par }{\PP \VS{14}'Mèq ranàc ma baiq khoi dìq; ngan cô, 'mèq ranàc ma piq renh trùh.


\par }{\SH Ken Yàng Tapèh Hlôi
\par }
{\PP \VS{15}'Bình plình ma tapèh hlôi ken, i bàu ma dêh creo 'noh enh plình doi:

\par }{\Q “Pàng cô taneh diac ma ŏi crŏng taneh

\par }{\QB khoi wìa Diac Chuaq bèn wa Diac da Crich Haq,

\par }{\QB Haq jah wèq cwìang hloi hloi!”


\par }{\MM \VS{16}Baiq jàt pôn ngai craq broq gàu ma ha'ngui ta gèq bùa enh ngìa ca Boc Plình, dìq bla-op hadrò ta taneh cùh waiq Boc Plình, doi:


\par }{\Q \VS{17}“Ôi Chuaq Boc Plình ma I Cwìang Itai Dìq Dŏng,

\par }{\QB Ìh manàiq i, wa khoi i enh nèh,

\par }{\Q ma jah 'màng aih Ìh i cwìang càn caiq đòiq wèq cwìang

\par }{\QB càn dŏng dìq rìm bìac.


\par }{\Q \VS{18}Wì rìm Diac loh nòih,

\par }{\QB mahaq can nòih da Ìh khoi trùh,

\par }{\Q jò Ìh hadrah mangai cachìt khoi trùh,

\par }{\QB jò khoi trùh đòiq 'noh bìac baha ca wì hapŏng 'yoh Ìh,

\par }{\Q aih mangai capoch thai Boc Plình,

\par }{\QB wa 'bài mangai hadròih,

\par }{\Q wa dìq ca mangai 'yoh wa mangai càn ma khoi loq iu hiniq Ìh,

\par }{\QB hadai khoi trùh jò Ìh jêh cađac wì mangai ma raliang cađac crŏng taneh.”


\par }{\PP \VS{19}Jò aih hnem cùh waiq Boc Plình ŏi ta plình khoi pèh, hi khoi hom wêh jao da Chuaq jah hnoq ŏi ta hnem cùh waiq Haq, i camlet 'lìch 'lìch, i atêh dêh, i plình cađah, i taneh dalàc, i mè preo ma càn loh enh plình.




\par }\Chap{12}{\SH Mangai Gu Cadrì wa Bìh Ròng
\par }
{\PP \VerseOne{1}I mòiq toq teo halac càn 'noh ta plình: I mòiq ngai gu cadrì caxùnh mat mahì, enh 'neq ca jènh haq i mat khê, gàu haq côi cadoh bùa broq xam mat halŏng plình 12 toq.

\VS{2}Haq hadràp con ta cliac; haq hmoi rawah taiq jìq ta cliac, ma jah 'màng aih khoi padon xa-ông.

\VS{3}Ta plình hadai mahno loh mòiq toq teo ma 'noiq hòm: Ngan cô, mòiq toq bìh ròng gòh càn mahno loh; bìh cô i tapèh toq gàu, 10 toq aki, gàu haq côi tapèh toq cadoh bùa.

\VS{4}Tenh haq dùng 'ràng mòiq phàn piq mat halŏng plình ca'nìh ta crŏng taneh. Bìh ròng càn aih yòng gòm enh ngìa ca gu cadrì ma padon xa-ông waq ca haq jah lŏn con nga mangai cadrì aih jò xa-ông.

\VS{5}Mangai cadrì xa-ông mòiq toq con calô, con calô “aih jah wèq cwìang rìm Diac, haq wê long dùi xam mem wèq wì;”\XREF{✡}{{\XO 12:5 }{\XO{12:5
}}{\XT{BCP 2:9.}}} con calô aih jah tŏc ta Boc Plình, trùh ta gèq bùa Haq.

\VS{6}Gu cadrì cadàu mot ta nòi đùng hawit; ta aih Boc Plình khoi padon ca haq mòiq nòi đòiq ban dađeh ta 1.260 hì. 

\par }{\SH Kiac Satan 'Bìq Cađac Enh Plình
\par }
{\PP \VS{7}Jò aih i bìac tabroq ŏi ta plình aih Mi-ca-ên wa 'bài 'bình lình haq tabroq tajêh ca bìh ròng, bìh ròng hadai i dèh 'bình lình haq wiang tabroq tajêh,

\VS{8}mahaq bìh ròng wa 'bình plình haq ùh 'blêq, 'màng aih wì haq pi i nòi ta plình hòm.

\VS{9}Bìh ròng aih bìh càn calah nèh, hiniq haq Macwì wa can kiac Satan, haq ma padô 'nùt dìq dŏng con mangai ŏi crŏng taneh, khoi ca'nìh cađac haq wa 'bài 'bình plình haq ta crŏng taneh.


\par }{\PP \VS{10}Au tàng bàu dêh ŏi ta plình doi:

\par }{\Q “Manàiq bìac dèch claih, cwìang itai,

\par }{\QB Diac Plình da Boc Plình bèn

\par }{\QB wa cwìang itai da Crich Haq khoi trùh,

\par }{\Q ma jah 'màng aih haq ma kìan oh daq bèn

\par }{\QB enh ngìa ca Boc Plình,

\par }{\QB manàiq khoi 'bìq hwenh ca'nìh cađac.


\par }{\Q \VS{11}Wì haq khoi ta'blêq ca haq

\par }{\QB nhò mahem Trìu Con,

\par }{\QB wa bàu wì anoi hlài;

\par }{\Q wì ùh loq 'ngwan ca can rìh dađeh 'nhac

\par }{\QB wì haq yùq crè 'bìq jêh cachìt.


\par }{\Q \VS{12}Taiq 'màng aih, plình

\par }{\QB wa dìq ca wì ma ŏi ta plình, phai bùi lem beq!

\par }{\Q Nan xa am ca diac raxìq wa crŏng taneh,

\par }{\QB ma jah 'màng aih can kiac Satan khoi loh ca pì;

\par }{\Q haq loh nòih dìq jaq

\par }{\QB taiq haq loq ca dađeh rìh pi dùnh dang leq hòm.”


\par }{\PP \VS{13}Jò bìh ròng hnoq dađeh 'bìq hwenh cađac ta crŏng taneh, haq hnan ti rùp con cadrì ma khoi xa-ông con calô.

\VS{14}Mahaq khoi jah am ca gu cadrì aih baiq toq panan chìm cliang càn waq ca haq jah cadàu claih ca bìh ròng, jah mùt ta nòi đùng braih càn, jah wèq ban ŏi aiq khoi ca bìh ròng piq hanam 'ne.

\VS{15}Khoi èh, bìh càn caprôh 'noh diac enh hacùng haq broq diac cròng waq ca gu cadrì hìu ta diac.

\VS{16}Mahaq taneh jùp đò gu cadrì; taneh hah hacùng, hi ôq dŏng diac ma bìh ròng ùc loh dêh enh hacùng.

\VS{17}'Màng aih bìh ròng loh nòih ca gu cadrì, lam tabroq tajêh ca con caiq ma 'noiq da haq, aih 'bài mangai ma wèq bàu thê Boc Plình wa anoi hlài bìac Chuaq Jêxu Crich.

\VS{18}Bìh ròng yòng ta 'bò braih diac raxìq.




\par }\Chap{13}{\SH Ngè Yat Ma Tŏc Enh Diac Raxìq
\par }
{\PP \VerseOne{1}Hi khoi au hnoq mòiq toq ngè yat tŏc enh diac raxìq. Haq i 10 toq aki, i tapèh toq gàu, èh i 10 toq cadoh bùa côi ti aki haq. Ŏi ta gàu haq i achìh hiniq xam bàu 'mèq đùng trùh Boc Plình.

\VS{2}Kiac au ma hnoq aih tìah ca 'beo, mahaq jènh haq tìah ca jènh higàu, hacùng haq tìah ca hacùng baco hlari, bìh ròng am ca haq can dêh, gèq bùa, wa cwìang itai.

\VS{3}Tapèh toq gàu haq i mòiq toq ma loh habau tìah ca cachìt, mahaq habau aih khoi brêh. Wì ŏi ta crŏng taneh dìq dŏng hamàih ta manoh, lam tiaq haq.

\VS{4}Wì cùh waiq bìh ròng taiq haq khoi am cwìang itai haq ca ngè yat; wì aih hadai cùh waiq ngè yat aih, doi: “Cabô ma nui ta'blêq ca haq? Cabô ma nui tabroq wa tajraq hlài ca haq?”


\par }{\PP \VS{5}Khoi jah am ca ngè yat i hacùng jah capoch padèch dađeh, capoch ha'nhèq đùng trùh Boc Plình: Khoi am ca haq cwìang wèq piq hanam 'ne.

\VS{6}Èh haq hah cùng capoch lê Boc Plình, capoch ha'nhèq đùng trùh hiniq Haq, hnem traiq cùh waiq Haq, wa 'bài mangai ma ŏi ta plình.

\VS{7}Khoi am ca haq cwìang jah tabroq tajêh ca 'bài mangai hadròih wa jah 'blêq. Haq hadai jah wèq cwìang dìq dŏng ca mangai, rìm hadròng, rìm bàu capoch, rìm Diac.

\VS{8}Dìq dŏng con mangai crŏng taneh cùh waiq haq, aih dìq ca mangai ma adroi ca plình crŏng taneh 'nhòq broq loh, ùh i ca hiniq achìh mùt ta sech can rìh da Trìu Con ma khoi chìuq jêh đac.


\par }{\PP \VS{9}Mangai leq i don, haq phai tamàng.


\par }{\Q \VS{10}“Mangai leq khoi pajaq 'bìq rùp,

\par }{\QB èh phai 'bìq rùp,

\par }{\Q mangai leq wê chang gùm jêh mangai,

\par }{\QB èh mangai aih hadai cachìt ca chang gùm.”\XREF{✡}{{\XO 13:10 }{\XO{13:10
}}{\XT{Jêr 15:2.}}}

\par }{\MM 'Màng aih jò mangai hadròih 'bìq ti rùp, wì haq phai i manoh lùi chìuq àt gòm Chuaq.


\par }{\SH Ngè Yat Ma Tŏc Enh Taneh
\par }
{\PP \VS{11}Khoi ca aih, au hnoq enh taneh tŏc mòiq toq ngè yat ma 'noiq. Haq i baiq toq aki tìah ca aki trìu con; haq capoch bàu tìah ca bàu bìh ròng.

\VS{12}Haq broq dŏng dìq cwìang itai enh ngè yat ma adroi enh ngìa ca haq aih. Haq thê crŏng taneh wa dìq ca mangai ŏi crŏng taneh cùh waiq ngè yat ma baxèm, aih ngè yat ma i mòiq toq gàu loh habau loq broq cachìt, mahaq khoi brêh.

\VS{13}Haq broq bàc trong halac càn, trùh 'mòi haq broq ùnh loh enh plình clìh crŏng taneh enh ngìa ca mangai.

\VS{14}Haq padô 'nùt con mangai ŏi crŏng taneh nhò broq bàc trong halac enh ngìa ca ngè yat, èh thê wì broq dua 'mù can kiac ma khoi loh habau xam chang gùm, mahaq ŏi rìh.

\VS{15}Khoi jah am ca haq cwìang itai broq dua 'mù cô jah hihèm, ji jah capoch, wa thê wì ma ùh cùh waiq dua 'mù haq 'bìq jêh cađac.

\VS{16}Haq thê wì rìm ngai 'yoh, càn, padrŏng, pa, mangai ùh tawac ùh pakènh, hapŏng, dìq phai nhàn mòiq toq teo hadro jang tì pah 'ma, loq jang ngòng.

\VS{17}Mangai leq ùh i ca teo hadro aih, aih hiniq ngè yat loq sôq broq teo hiniq haq, dìq ùh jah rŏt, hadai ùh jah atech.


\par }{\PP \VS{18}Bìac cô nhet ca i khôn rabiaq. Mangai leq ma i manoh loq 'nì phai tình sôq da ngè yat; aih sôq da mòiq ngai; sôq aih 666.




\par }\Chap{14}{\SH Trìu Con wa 144.000 Mangai
\par }
{\PP \VerseOne{1}Khoi èh au hnoq Trìu Con yòng ta wang Siôn. Ŏi ti Haq i 144.000 ngai, dìq i hiniq Trìu Con wa hiniq Baq Haq ŏi ti ngòng wì.

\VS{2}Au tàng bàu enh plình loh tìah ca atêh diac còi càn, wa tìah ca atêh plình cađah, aih atêh wì rawêh broc.

\VS{3}Wì calêu 'bŏi calêu neo enh ngìa ca gèq bùa, enh ngìa ca wì pôn ngè rìh, enh ngìa ca wì craq broq gàu, ùh i ca mangai leq jah hŏc 'bŏi calêu cô enh gùng ca 144.000 ngai ma khoi jah rŏt dèch loh khoi enh crŏng taneh.

\VS{4}'Bài mangai aih hadròih, ùh lah tango anang ca gu cadrì, (aih hiniq wì wèq dèh manoh, ùh cùh waiq cleq ma 'noiq). Trìu Con lam ta leq wì haq tiaq ta aih. Wì haq khoi jah rŏt dèch loh khoi enh crŏng taneh đòiq broq plì baxèm jò am ca Boc Plình wa Trìu Con.

\VS{5}Ùh i ca bàu amòng leq loh enh hacùng bàu wì haq, hadai ùh i ca teo xìt leq ta wì haq.


\par }{\PP \VS{6}Khoi èh au hnoq mòiq ngai 'bình plình ma 'noiq pan ta'ne plình wa crŏng taneh, anoi hlài Bàu Lem ca wì mangai ŏi crŏng taneh, rìm Diac, rìm hadròng, rìm bàu capoch wa rìm jàn.

\VS{7}Haq creo bàu dêh, doi: “Pì phai loq iu yùq Boc Plình wa am ca Haq can 'ngah 'ngai, ma jah 'màng aih khoi trùh jò Haq hadrah. Pì phai cùh waiq Haq ma broq loh plình crŏng taneh, diac raxìq wa dìq xèm diac.”


\par }{\PP \VS{8}I 'bình plình ma baiq tiaq atìq doi hòm: “ ‘Ba-bi-lôn ma càn caiq tau khoi raliang taclìh dŏng dìq,’\XREF{✡}{{\XO 14:8 }{\XO{14:8
}}{\XT{Êsai 21:9.}}} ma jah 'màng aih phôq aih khoi am rìm Diac ôq alac tango anang manhài trài da haq.”


\par }{\PP \VS{9}I 'bình plình ma piq tiaq atìq ca wa, doi bàu dêh: “Tàng i mangai leq cùh waiq ngè yat wa dua 'mù haq, nhàn teo hadro haq ti tì loq ti ngòng,

\VS{10}èh mangai aih hadai phai ôq alac can nòih ùh alôn da Boc Plình ma Haq khoi ùc ta doi chrŏng can nòih da Haq, wa phai chìuq baxa ta ùnh wa dahwèq ngèq 'nang ùnh bùh ŏi enh ngìa ca dìq 'bình plình hadròih wa enh ngìa ca Trìu Con.

\VS{11}Nhòi da bìac jìq xa da wì haq ma ep chìuq pan loh hloi hloi. Wì ma cùh waiq ngè yat wa dua 'mù haq, xam 'bài mangai ma khoi i teo hadro achìh hiniq haq, èh enh dahì trùh damang ùh i jò leq jah padài.”

\VS{12}Cô bìac manoh chìuq àt da wì mangai hadròih. Wì haq wèq hloi bàu thê Boc Plình wa wèq dèh manoh lùi canòm Chuaq Jêxu.


\par }{\PP \VS{13}Khoi èh au tàng bàu doi enh plình: “Ìh phai achìh cô: Pàng cô ta èh, xôq ramŏt jah am ca mangai cachìt, aih cachìt ŏi ta Chuaq!”

\par }{\PP Yiang Hadròih doi: “Joq 'màng aih, đòiq wì jah padài enh bìac broq xalep, taiq bìac wì haq ma khoi broq tiaq wì haq.”


\par }{\SH Jò Gat wa Jò Gich Plì Nho
\par }
{\PP \VS{14}Mòiq yàng hòm au ngan, au hnoq yùc taboc. Haq ma ha'ngui enh 'nhèq ca yùc tìah ca Con Mangai; gàu Haq côi cadoh bùa broq xam wang, tì Haq wê pla haiq hin.

\VS{15}I mòiq ngai 'bình plình ma 'noiq loh enh hnem cùh waiq, creo bàu dêh ca Haq ma ha'ngui ta yùc, doi: “Yŏc pla haiq gat beq, ma jah 'màng aih jò gat khoi trùh, 'mau ŏi crŏng taneh khoi dùm.”

\VS{16}Haq ma ha'ngui ta yùc hwenh haiq ta crŏng taneh, hi khoi dìq crŏng taneh jah gat.


\par }{\PP \VS{17}Khoi èh i mòiq ngai 'bình plình ma 'noiq loh enh hnem cùh waiq ŏi ta plình, hadai wê mòiq pla haiq hin.

\VS{18}I mòiq ngai 'bình plình ma 'noiq hòm loh enh ca'bŏng cùh waiq haq i cwìang wèq ùnh. Haq creo bàu dêh ca haq ma wê pla haiq hin: “Dèch pla haiq beq, gat ayùm plì nho crŏng taneh, ma jah 'màng aih plì nho khoi dùm.”

\VS{19}'Bình plình aih hwenh pla haiq loh crŏng taneh gat plì nho, ca'nìh plì nho ta abôq panòih càn da Boc Plình.

\VS{20}Wì haq 'bìq jôiq ta maiq padit nho enh gùng ca phôq, hi khoi i mahem loh enh maiq padit, èh mahem aih ha'nhèq làp trùh caxi khàp mong axêh, mahem aih hìu jah 320 kê sôq.




\par }\Chap{15}{\SH Bìac Hnoq Ŏi Ta Diac Plình
\par }
{\PP \VerseOne{1}Èh au hnoq mòiq teo halac càn ma 'noiq hòm ŏi ta plình, i tapèh 'bình plình wê tapèh toq bìac 'mèq ranàc ma atìq lùch, ma jah 'màng aih nhò tapèh toq 'mèq ranàc aih, can nòih da Boc Plình khoi dìq.

\VS{2}Au hnoq diac raxìq tìah ca gùang xenh alôn ca ùnh. 'Bài mangai ma khoi ta'blêq ca ngè yat, dua 'mù haq wa sôq da hiniq haq, yòng ti 'bò diac raxìq tìah ca gùang, tì wì haq wê broc da Boc Plình.

\VS{3}Wì haq calêu 'bŏi calêu Môise, hapŏng Boc Plình, wa 'bŏi calêu Trìu Con, doi:

\par }{\Q “Ôi Boc Plình, Chuaq I Cwìang Itai Dìq Dŏng,

\par }{\QB Bìac Ìh ma broq dìq jaq càn wa halac!

\par }{\Q Ôi Bùa da rìm 'nhòng,

\par }{\QB Trong da Ìh ta-atoq wa joq 'nàng.


\par }{\Q \VS{4}Waiq Chuaq, mangai leq ma ùh loq iu

\par }{\QB wa dèch can 'ngah 'ngai am ca Ìh?

\par }{\Q Ma jah 'màng aih toq Ìh raq ma hadròih,

\par }{\Q rìm Diac èh lam trùh cùh waiq enh ngìa ca Ìh,

\par }{\QB ma jah 'màng aih bìac broq ta-atoq

\par }{\Q da Ìh khoi jah pa'noh loh.”


\par }{\PP \VS{5}Khoi èh au hnoq traiq hnem cùh waiq khoi pèh ŏi ta Diac Plình, aih hnem traiq cùh waiq Boc Plình.

\VS{6}Tapèh 'bình plình loh enh Hnem Cùh Waiq aih, wê tapèh toq bìac 'mèq ranàc, wì caxùnh eo broq xam bai habùac hreo wa 'ngah; rada wì haq i caxi càt broq xam wang.

\VS{7}Mòiq ngè rìh ŏi ta pôn ngè rìh ma crài, am ca wì tapèh 'bình plình tapèh toq doi chrŏng ùc bình can nòih Boc Plình ma rìh halình hloi hloi.

\VS{8}Dìq ca hnem cùh waiq i nhòi loh taiq can 'ngah 'ngai lem lình wa cwìang itai da Boc Plình. Ùh i ca mangai leq jah mùt ta hnem cùh waiq adroi ca tapèh bìac 'mèq ranàc da tapèh 'bình plình 'nhòq broq gêh.




\par }\Chap{16}{\SH Tapèh Doi Chrŏng Ùc 'Noh Ta Crŏng Taneh
\par }
{\PP \VerseOne{1}Khoi èh au tàng bàu dêh enh hnem cùh waiq doi ca wì tapèh 'bình plình: “Lam beq, ùc 'noh tapèh toq doi chrŏng can nòih da Boc Plình loh crŏng taneh.” 

\par }{\SH Doi Chrŏng Yàng Mòiq
\par }
{\PP \VS{2}'Màng cô 'bình plình baxèm lam ùc doi chrŏng haq ta crŏng taneh. Wì mangai ma i teo hadro da ngè yat wa waiq dua 'mù haq, loh patenh pa-êh jìq wa om.


\par }{\SH Doi Chrŏng Yàng Baiq
\par }
{\PP \VS{3}'Bình plình ma baiq ùc 'noh doi chrŏng haq ta diac raxìq, èh diac raxìq wìa mahem tìah ca mahem mangai cachìt; 'bài ngè ma rìh ŏi ta diac raxìq cachìt dŏng dìq.


\par }{\SH Doi Chrŏng Yàng Piq
\par }
{\PP \VS{4}'Bình plình ma piq ùc 'noh doi chrŏng haq ta cròng diac wa ta diac tamŏc, èh diac wìa dŏng mahem.

\VS{5}Au tàng 'bình plình ma wèq diac, doi:

\par }{\Q “Ô Chuaq ma ta-atoq, manàiq 'nang i, ma khoi i enh nèh.

\par }{\QB Ìh hadròih, ma jah 'màng aih Ìh khoi hadrah bìac cô,


\par }{\Q \VS{6}taiq wì haq khoi broq ta-ùc mahem 'bài mangai hadròih, wa 'bài mangai capoch thai Boc Plình,

\par }{\QB ma jah Ìh am wì haq ôq mahem 'màng aih joq troq.”


\par }{\MM \VS{7}Au tàng bàu enh ca'bŏng cùh waiq doi:

\par }{\Q “Joq, Boc Plình Chuaq I Cwìang Itai Dìq Dŏng,

\par }{\QB bìac hadrah da Ìh, joq ta-atoq wa joq 'nàng.”


\par }{\SH Doi Chrŏng Yàng Pôn
\par }
{\PP \VS{8}'Bình plình ma pôn ùc 'noh doi chrŏng haq ta mat mahì; mat mahì jah i cwìang bùh con mangai.

\VS{9}Mat mahì xreo tôq dìq jaq bùh con mangai, taiq 'màng aih wì ma capoch bàu ha'nhèq dùng trùh Boc Plình ma i cwìang itai ta bìac 'mèq ranàc cô, mahaq wì haq ùh cađac dèh manoh broq tôiq wa anoi am ca Chuaq bìac 'ngah 'ngai.


\par }{\SH Doi Chrŏng Yàng Padam
\par }
{\PP \VS{10}'Bình plình ma padam ùc 'noh doi chrŏng haq ŏi ta gèq bùa ngè yat; Taneh Diac haq loh ca clam clôiq; con mangai cap dèh rapet taiq wì jìq hrìn.

\VS{11}Wì capoch ha'nhèq đùng trùh Boc Plình ŏi ta Diac Plình taiq loh patenh pa-êh jìq hrìn, mahaq èh wì xôq ùh chìuq cađac dèh manoh broq tôiq lôi wa bìac ngang dù wì broq.


\par }{\SH Doi Chrŏng Yàng Tadràu
\par }
{\PP \VS{12}'Bình plình ma tadràu ùc loh doi chrŏng haq ta diac cròng càn U-phra-tê, broq ca cròng diac cô loh ca croh, padon trong ca 'bài bùa enh mat mahì loh i trong lam.

\VS{13}Jò aih au hnoq i piq toq can kiac ùh hruah tìah ca kìt ua, loh enh hacùng bìh ròng, enh hacùng ngè yat, wa enh hacùng mangai amòng capoch bàu loq adroi,

\VS{14}taiq wì aih 'bài can kiac da can kiac Satan broq teo halac. Wì haq lam trùh ta 'bài bùa jàp crŏng taneh đòiq tagop 'bài bùa aih waq ca wiang tajêh, trùh hì ma càn da Boc Plình ma i cwìang itai dìq dŏng.


\par }{\BB \par }
{\MI \VS{15}“Ngan cô! Au lam trùh tìah ca mangai atùng. Xôq ramŏt ca mangai leq ma rìu hmàng wèq dèh eo yôh, đòiq ùh hìaq lam rahòng, èh wì ùh hìaq am wì hnoq bìac camaih dađeh.”


\par }{\BB \par }
{\MM \VS{16}Wì tagop 'bài bùa ŏi mòiq nòi, nòi aih bàu Hêbru doi: Ha-mê-ghê-đôn.


\par }{\SH Doi Chrŏng Yàng Tapèh
\par }
{\PP \VS{17}'Bình plình ma tapèh ùc 'noh doi chrŏng haq ta hòi cayeo, èh i bàu dêh dìq jaq capoch 'noh enh hnem cùh waiq, enh gèq bùa, doi: “Khoi gêh!”

\VS{18}Tajòi 'mòi i camlet 'lìch 'lìch, i plình hilùng, plình cađah, taneh dalàc dêh enh baxèm broq loh con mangai ta crŏng taneh trùh manàiq, 'nhòq lah i 'màng aih.

\VS{19}Phôq càn tapah broq loh piq phàn, wa dìq ca phôq càn da tamoi Diac 'noiq ma ŏi ta crŏng taneh hadai raliang taclìh dŏng dìq. Boc Plình hmàng hlài ca phôq càn Ba-bi-lôn, wa am ca haq ôq alac can nòih ramòt da Boc Plình.

\VS{20}Rìm pleo dìq cadàu mot, wa 'bài wang pi hnoq hòm.

\VS{21}I cato mè preo càn, trap loi 50 kìq, clìh enh plình loh ta con mangai ŏi crŏng taneh. Con mangai capoch 'mèq ha'nhèq đùng trùh Boc Plình taiq bìac 'mèq ranàc mè preo cô, aih bìac ramòt dìq jaq.




\par }\Chap{17}{\SH Hadrah Baxa Phôq Ba-bi-lôn
\par }
{\PP \VerseOne{1}Ŏi ta wì tapèh 'bình plình ma wê tapèh toq doi chrŏng, i mòiq 'bình plình trùh haten ca au, doi: “Lam ta cô beq, au jah am ca ìh hnoq bìac hadrah baxa trùh ca gu cadrì tango ma wèq cwìang bàc cròng diac.

\VS{2}'Bài bùa ta crŏng taneh khoi broq tôiq tango anang ca haq, wa mangai jàn ŏi crŏng taneh hadai bù ca alac tango anang da haq.”


\par }{\PP \VS{3}Nhò Yiang Hadròih, 'bình plình 'ràng au trùh nòi đùng hawit. Au hnoq mòiq ngai gu cadrì ha'ngui enh crŏng mòiq toq ngè yat chac haq gòh mahem, dìq ca chac haq achìh bìac capoch bàu ha'nhèq đùng trùh Boc Plình, haq i tapèh toq gàu wa 10 toq aki.

\VS{4}Gu cadrì aih caxùnh eo gòh ngùi wa gòh mahem, haq anì xam wang, hmu ngŏc canaq 'bac, wa pliang ngŏc; ta tì haq mòiq apah wê doi chrŏng xam wang tah bình bìac 'mèq 'mac wa bìac tango anang haq.

\VS{5}Ŏi ti ngòng haq i achìh hiniq:

\par }{\PC “Bìac halac halùai,

\par }{\PC Ba-bi-lôn càn caiq,

\par }{\PC Miq da 'bài mangai tango anang

\par }{\PC wa bìac 'mèq 'mac da crŏng taneh.”


\par }{\MM \VS{6}Au hnoq mangai cadrì aih bù ca mahem 'bài mangai hadròih wa mahem 'bài mangai ma anoi hlài bìac Chuaq Jêxu.

\par }{\PP Jò au hnoq, au dìq jaq hamàih.

\VS{7}'Bình plình bòch au: “Hagleq ìh ma hamàih? Au jah anoi ca ìh ro rang bìac halac halùai da gu cadrì 'mat, wa ngè yat ma pòq haq, ngè yat ma i tapèh toq gàu wa 10 toq aki.

\VS{8}Ngè yat ìh ma hnoq haq ma mahno loh adroi cô nèh, manàiq pi i, haq tŏc enh hàm jrùq ùh i ca nòi lùch wa lam trùh nòi 'bìq raliang cađac. 'Bài mangai ŏi crŏng taneh ma ùh i hiniq achìh 'mùt ŏi ta Sech Can Rìh enh jò broq plình crŏng taneh, wì dìq jaq hamàih jò wì hnoq ngè yat aih, haq khoi i adroi cô nèh, manàiq pi hnoq hòm, mahaq èh mahno loh hòm.


\par }{\PP \VS{9}“Bìac cô mangai ma i khôn rabiaq men loq 'nì. Tapèh toq gàu aih tapèh toq wang, nòi gu cadrì aih ha'ngui,

\VS{10}aih hadai tapèh toq bùa. Padam bùa khoi ta-ùc đac, mòiq bùa 'nang wèq cwìang wa haq ma 'noiq 'nhòq trùh. Jò haq aih hi trùh èh, haq aih hadai ùh ŏi dùnh.

\VS{11}Khoi èh ngè yat adroi nèh ma khoi i mahaq pi i, haq broq bùa ma rahem, haq hadai pajùm ca wì tapèh toq bùa, haq 'bìq raliang cađac.


\par }{\PP \VS{12}“ 'Màng aih 10 toq aki ìh ma hnoq, aih 10 toq bùa, 'nhòq nhàn yŏc dèh cwìang broq bùa, mahaq èh wì jah wèq cwìang pajùm ca ngè yat ta mòiq jò raq.

\VS{13}Wì haq pajùm mòiq manoh am ca ngè yat cwìang itai da wì,

\VS{14}Wì haq tajêh tabroq ca Trìu Con. Trìu Con 'blêq wì haq, ma jah 'màng aih Haq broq Chuaq enh 'nhèq ca 'bài chuaq, Bùa enh 'nhèq dìq ca bùa, wa 'bài mangai ma ŏi ti Haq, aih 'bài mangai ma khoi jah creo, aih 'bài mangai ma khoi jah ràih, 'bài mangai wèq dèh manoh dìq ŏi ti Trìu Con.”


\par }{\PP \VS{15}Khoi èh 'bình plình doi ca au: “ 'Bài cròng diac ìh ma hnoq nòi ma i gu cadrì tango anang ma ha'ngui, aih bàc jàn, bàc mangai, bàc Taneh Diac wa bàc bàu capoch.

\VS{16}Ngè yat wa 10 toq aki ìh ma khoi hnoq, wì haq tagit ca gu cadrì tango. Wì raliang haq broq ca haq ŏi rahòng, caq jam haq wa bùh đac haq ta ùnh,

\VS{17}ma jah 'màng aih Boc Plình khoi đòiq ca wì haq broq tiaq manoh enh da Haq, broq ca wì haq pajùm mòiq manoh, am cwìang itai da wì haq ca ngè yat, trùh jò bàu Boc Plình jah xìt jua.

\VS{18}Mangai cadrì ìh ma hnoq, aih phôq càn wèq cwìang enh 'nhèq ca bùa ŏi jàp crŏng taneh.”




\par }\Chap{18}{\SH Ba-bi-lôn 'Bìq Raliang Cađac
\par }
{\PP \VerseOne{1}Atìq ca aih au hnoq mòiq 'bình plình ma 'noiq loh enh plình, haq i cwìang càn ha'nhèq, bìac 'ngah 'ngai lem lình da haq xreo 'ngah crŏng taneh.

\VS{2}Haq creo bàu dêh, doi:

\par }{\Q “ ‘Ba-bi-lôn ma càn khoi taclìh, khoi taclìh!’\XREF{✡}{{\XO 18:2 }{\XO{18:2
}}{\XT{Êsai 21:9.}}}

\par }{\QB Phôq aih khoi wìa nòi ŏi da bàc can kiac,

\par }{\Q nòi trom clêh đòiq dìq ca 'bài can kiac dù,

\par }{\QB cadriang clêh đòiq bàc 'bài adrech chìm

\par }{\QB 'mèq 'mac amùa amech wa đang tagit.


\par }{\Q \VS{3}Ma jah 'màng aih rìm Diac,

\par }{\QB rìm jàn khoi ôq alac tango anang manhài trài da haq.

\par }{\Q 'Bài bùa ŏi crŏng taneh khoi tango ŏi ti haq,

\par }{\QB 'bài mangai padro ta crŏng taneh broq padrŏng can nhò bìac loq racaih dahwèq canaq da haq.”


\par }{\PP \VS{4}Au hadai tàng bàu ma 'noiq enh plình, doi:

\par }{\Q “ ‘Ôi jàn da Au, loh khoi enh Ba-bi-lôn beq,’ \XREF{✡}{{\XO 18:4 }{\XO{18:4
}}{\XT{Jêr 51:45.}}}

\par }{\QB đòiq pì ùh alùh pajùm tôiq lôi ti haq,

\par }{\QB èh ùh hìaq chìuq 'mèq ranàc pajùm ca haq,


\par }{\Q \VS{5}ma jah 'màng aih tôiq lôi haq ha'nhèq chàu plình,

\par }{\QB wa Boc Plình khoi hmàng trùh bìac ngang dù da haq ma khoi broq.


\par }{\Q \VS{6}Ca'naih hlài da haq bìac dù haq ma khoi broq ca wì.

\par }{\QB Phai ca'naih hlài baiq phàn bìac haq ma khoi broq ca mangai 'noiq,

\par }{\Q haq am ca wì mòiq doi chrŏng alac,

\par }{\QB pì phai am ca haq baiq doi.


\par }{\Q \VS{7}Haq khoi jah broq 'ngah 'ngai ca dađeh wa loq racaih dàng leq,

\par }{\QB èh phai broq ca haq jìq xa wa crò hmoi dàng aih,

\par }{\Q ma jah 'màng aih haq hèm ta manoh:

\par }{\QB ‘Au wèq cwìang tìah ca bùa cadrì ha'ngui dèh enh 'nhèq ca gèq bùa.

\par }{\Q Au ùh xài gu cadrì hadrô

\par }{\QB wa au ùh ep hnoq bìac crò hmoi.’


\par }{\Q \VS{8}'Màng aih bìac 'mèq ranàc jah trùh ti haq trom mòiq hì:

\par }{\QB Bìac cachìt, bìac crò hmoi, wa bìac pangot hrah.

\par }{\Q Haq jah 'bìq ùnh bùh, ma jah 'màng aih Boc Plình,

\par }{\QB Haq ma i cwìang itai dŏng dìq jah baxa haq 'màng aih.


\par }{\PP \VS{9}“ 'Bài bùa ŏi crŏng taneh ma khoi broq tôiq tango anang ti haq, wa broq manhài trài ti haq, èh wì crò hmoi dài haq, jò hnoq nhòi enh ùnh ma bùh haq pan tŏc.

\VS{10}Wì yòng ŏi enh hangai, yùq loq ep chìuq bìac nan xa ti haq. Wì doi:

\par }{\Q “ ‘Nan xa! Nan xa ca ìh Ba-bi-lôn,

\par }{\QB phôq càn, phôq can dêh!

\par }{\Q Trom mòiq jò, bìac hadrah baxa ìh khoi trùh!’


\par }{\PP \VS{11}“ 'Bài mangai ma padro ŏi crŏng taneh hadai taiq haq ma jah mango crò hmoi, ma jah 'màng aih pi i ca mangai leq rŏt tech hòm.

\VS{12}Dahwèq aih: wang, 'bac, hmu canaq, pliang ngŏc, bai habùac lem, bai gòh drinh, bai luaq, ngè gòh mahem, long gô xua thùm, bìac wì ma broq xam bla rŏih, long canaq, xam đùng, xam mem, xam hmu hliang,

\VS{13}cwèq, jreo xua thùm, tràm, dàu xua thùm, nhù hùang, alac, dàu ôliu, dàc mì, phi mì, 'bo wa trìu, axêh wa xê axêh, hapŏng dìch, wa mahua yiang con mangai.


\par }{\PP \VS{14}“Plì mahua yiang ìh ma ham enh aih khoi hù hnhung! Bìac 'ngah 'ngai padrŏng can aih hadai khoi hù hnhung, hi khoi, ìh pi i jò leq chaq hnoq hòm.

\VS{15}'Bài mangai padro wìa padrŏng can nhò tech rŏt ti haq, hadai yùq crè taiq bìac jìq xa da haq, èh yòng enh hangai.

\VS{16}Wì crò hmoi rai doi:

\par }{\Q “ ‘Nan xa! Nan xa ca phôq càn tau,

\par }{\QB ìh khoi lah caxùnh eo bai habùac lem lình,

\par }{\QB bai gòh drinh wa gòh mahem, anì wang, ngŏc wa hmu canaq;


\par }{\Q \VS{17}trom mòiq jò đùng hô, bìac càn caiq, bìac can padrŏng khoi hnhung cađac!’

\par }{\PP “Wì mangai craq bong, rìm mangai lam ta bong, mangai broq bìac ta bong, wa wì ma abroq xam bìac ta diac raxìq, yòng ŏi hangai,

\VS{18}jò wì ngan nhòi tŏc enh ùnh ma bùh cađac phôq, wì haq creo bàu dêh, doi: ‘I ca phôq leq ma càn troi phôq cô?’

\VS{19}Wì rai blo ta gàu, doi rai crò hmoi:

\par }{\Q “ ‘Nan xa! Nan xa ca phôq

\par }{\QB càn cô khoi yŏc bìac can padrŏng dađeh

\par }{\QB broq rìm ngai i bong ta diac raxìq wìa padrŏng can,

\par }{\Q taiq trom mòiq jò đùng hô,

\par }{\QB khoi raliang, broq nòi aih tìah ca nòi hawit!’


\par }{\BB \par }
{\Q \VS{20}“Ôi Diac Plình bùi lem beq!

\par }{\QB 'Bài mangai hadròih,

\par }{\QB 'bài sùq đô wa 'bài mangai capoch thai Boc Plình,

\par }{\Q lem bùi beq, ma jah 'màng aih Boc Plình khoi hadrah baxa

\par }{\QB haq tìah ca haq ma khoi baxa pì.”


\par }{\PP \VS{21}Khoi èh i mòiq 'bình plình ma càn dèch apao broq xam hmu, hwenh ta diac raxìq, rai doi:

\par }{\Q “ 'Màng cô phôq Ba-bi-lôn ma càn hadai 'bìq hwenh ta diac raxìq,

\par }{\QB dìq jaq ramòt 'màng cô;

\par }{\QB pàng cô ta èh, pi hnoq haq hòm.


\par }{\Q \VS{22}Pi i tàng atêh broc,

\par }{\QB chình cala, ken ŏi ta aih hòm.

\par }{\Q Hadai pi hnoq mangai thòq

\par }{\QB bong leq hòm,

\par }{\Q 'nhac ca thòq broq cleq hadai,

\par }{\QB atêh xai hmu ji pi tàng hòm.


\par }{\Q \VS{23}Nòi cô pi i 'ngah đen xreo,

\par }{\QB hadai pi i tàng bàu wì ta'nèp ŏng mai,

\par }{\Q ma jah 'màng aih 'bài mangai ma padro ŏi ti ìh,

\par }{\QB wì mangai gu craq i cwìang ŏi crŏng taneh,

\par }{\Q taiq rìm jàn ta rìm Diac khoi 'bìq padô 'nùt nhò

\par }{\QB bìac pajàu da pì tadreo ca can kiac.


\par }{\Q \VS{24}Taiq ŏi ta haq khoi chaq hnoq mahem da mangai capoch thai Boc Plình,

\par }{\QB mangai hadròih, wa dìq ca mangai ma khoi 'bìq jêh cachìt ta crŏng taneh.”




\par }\Chap{19}{\SH Calêu Manè Jò Ba-bi-lôn Raliang
\par }
{\PP \VerseOne{1}Atìq ca bìac cô, au tàng bàu dêh da mangai bàc pajùm ŏi ta plình, doi:

\par }{\Q “Ha-lê-lu-ya!

\par }{\Q Bìac dèch claih, bìac 'ngah 'ngai lem lình wa cwìang itai dìq ŏi ta Boc Plình da bèn.


\par }{\QB \VS{2}Bìac hadrah da Haq dìq jaq ta-atoq wa joq 'nàng.

\par }{\Q Haq khoi hadrah gu cadrì tango anang càn caiq

\par }{\QB khoi lah broq amùa ca crŏng taneh xam bìac tango da haq.

\par }{\Q Boc Plình baxa chau haq taiq haq khoi broq ta-ùc mahem 'bài hapŏng Boc Plình!”


\par }{\PP \VS{3}Wì haq doi yàng ma baiq hòm:

\par }{\Q “Ha-lê-lu-ya!

\par }{\Q Nhòi loh enh ùnh ma bùh haq pan tŏc hloi hloi.”


\par }{\PP \VS{4}Baiq jàt pôn ngai craq broq gàu wa wì pôn ngè rìh hacùn cràng cùh waiq Boc Plình đang ha'ngui ta gèq bùa. Wì doi:

\par }{\Q “Amen. Ha-lê-lu-ya!”


\par }{\PP \VS{5}I bàu enh gèq bùa doi:

\par }{\Q “Phai manè apôi Boc Plình beq,

\par }{\QB dìq ca pì hapŏng Haq

\par }{\Q ma loq iu loq crè ca Haq,

\par }{\QB 'nhac ca 'yoh loq càn.”


\par }{\PP \VS{6}Au tàng i bàu mangai bàc tìah ca atêh diac còi càn, tìah ca plình catô ma dêh, doi:

\par }{\Q “Ha-lê-lu-ya!

\par }{\QB Ma jah 'màng aih Chuaq, Boc Plình bèn,

\par }{\QB Haq ma i cwìang itai dìq dŏng, 'nang wèq cwìang.


\par }{\Q \VS{7}Bèn phai bùi lem, bùi lem dìq jaq hi broq 'ngah 'ngai Haq,

\par }{\QB ma jah 'màng aih hì ta'nèp da Trìu Con khoi trùh,

\par }{\QB mai Haq khoi padon dađeh.”


\par }{\Q \VS{8}Khoi am haq caxùnh eo lem lình hreo xam bai habùac lem,

\par }{\MM ma jah 'màng aih bai habùac cô bìac ma lem ta-atoq da 'bài mangai hadròih.


\par }{\BB \par }
{\PP \VS{9}'Bình plình doi ca au: “Achìh beq: Am xôq ramŏt ca wì ma khoi akhen trùh caq hiniang lè ta'nèp da Trìu Con”, hi khoi haq doi tam ca au: “Bàu cô bàu joq 'nàng da Boc Plình.”


\par }{\PP \VS{10}Au bla-op enh ngìa 'bình plình jang jènh haq cùh waiq haq, mahaq haq doi ca au: “Apaq broq 'màng cô; au hadai broq hapŏng troi ìh. Au cô bua ìh wa 'bài oh daq ìh ma wèq bàu anoi hlài da Chuaq Jêxu. Phai cùh waiq Boc Plình, ma jah 'màng aih bìac anoi hlài bàu Chuaq Jêxu, aih raq bàu da mangai capoch thai Boc Plình.”


\par }{\PP \VS{11}Èh au hnoq plình tapèh, hi khoi au hnoq i mòiq toq axêh taboc. Haq ma còi axêh aih, hiniq Haq: Wèq Dèh Manoh wa Bàu Joq 'Nàng. Haq yŏc bìac ta-atoq đòiq hadrah wa tabroq tajêh.

\VS{12}Mat Haq tìah ca pla ùnh, gàu Haq côi bàc cadoh bùa, wa i achìh mòiq hiniq ta Haq, enh gùng ca Haq ùh i ca mangai leq ma loq.

\VS{13}Haq caxùnh eo khoi lùac ta mahem, hiniq Haq jah padèch doi: “Bàu Boc Plình.”

\VS{14}'Bài cwung đôiq ŏi ta plình dìq caxùnh bai habùac lem, taboc wa hreo, còi axêh taboc tiaq Haq.

\VS{15}Enh hacùng Haq loh mòiq pla chang gùm hin, Haq yŏc đòiq jêh baxa rìm jàn, èh “Haq jah yŏc long dùi xam mem wèq cwìang wì;”\XREF{✡}{{\XO 19:15 }{\XO{19:15
}}{\XT{BCP 2:9.}}} Haq jah jôiq padit plì nho ta hàm, aih plì nho da can nòih ramòt da Boc Plình ma i cwìang itai dìq dŏng.

\VS{16}Ta eo cwàn Haq wa ta cataih Haq khoi achìh hiniq:

\par }{\PC Bùa enh 'nhèq dìq ca bùa wa Chuaq enh 'nhèq dìq ca chuaq.


\par }{\PP \VS{17}Èh au hnoq mòiq 'bình plình yòng ta mat mahì, haq dêh bàu creo dìq ca chìm ma pan ta'ne plình wa crŏng taneh, doi: “Trùh ta cô beq, tagop hlài đòiq caq hiniang càn da Boc Plình,

\VS{18}đòiq pì caq jam 'bài bùa, 'bài cwan, jam wì i cwìang, jam axêh wa 'bài mangai ma còi axêh, jam 'bài mangai ùh tawac pakènh, wa hapŏng dìch, mangai 'yoh wa càn.”


\par }{\PP \VS{19}Au hnoq ngè yat wa 'bài bùa crŏng taneh wa cwung đôiq da wì haq, tagop pajùm padon tabroq tajêh ca Haq ma còi axêh wa cwung đôiq da Haq.

\VS{20}Mahaq ngè yat aih 'bìq rùp pajùm ti mangai amòng capoch bàu loq adroi ma khoi lah broq bàc bìac halac enh ngìa ca haq, đòiq padô 'nùt 'bài mangai khoi i teo hadro da ngè yat wa cùh waiq dua 'mù haq, hi khoi wa baiq aih ma ŏi rìh, dìq 'bìq hwenh clìh ta 'bau ùnh đang cheo dêh xam dahwèq ngèq ùnh 'nang bùh.

\VS{21}'Bài mangai ma ŏi rìh dìq cachìt ca chang gùm loh enh hacùng Haq ma còi axêh, èh dìq ca chìm caq panàc jam wì haq.




\par }\Chap{20}{\SH 'Nhòng Mòiq Ngŏng Hanam
\par }
{\PP \VerseOne{1}Hi khoi, au hnoq 'bình plình loh enh plình, tì haq wê mòiq toq chìa khwaq hàm jrùq wa mòiq hadrang caxi mem tagwat càn.

\VS{2}Haq rùp càt bìh ròng, aih bìh calah nèh, aih can kiac Satan, hi càt đòiq haq mòiq ngŏng hanam.

\VS{3}'Bình plình aih hwenh ca'nìh haq ta hàm jrùq, khwaq wa clep baxìa, waq ca haq pi jah lam padô 'nùt mangai jàn ta rìm Diac hòm, trùh jò leq mòiq ngŏng hanam khoi gêh, haq men jah ca'naih loh toq 'biaq jò hòm.


\par }{\PP \VS{4}Au hnoq 'bài gèq bùa, i mangai ha'ngui ta aih khoi jah am cwìang hadrah. Khoi ca aih, au hnoq mahua yiang 'bài mangai chìuq pŏt gàu taiq anoi hlài bìac Chuaq Jêxu wa bàu Boc Plình, wì ma ùh cùh waiq ngè yat wa dua 'mù haq, hadai ùh yŏc ca teo hadro haq jang ngòng, loq jang tì. Wì haq aih jah rìh wa wèq cwìang ti Chuaq Jêxu Crich mòiq ngŏng hanam.

\VS{5}Mahaq wì mangai ma khoi cachìt ma 'noiq ùh jah rìh hlài trùh jò leq khoi dìq mòiq ngŏng hanam, aih bìac rìh hlài yàng baxèm.

\VS{6}'Bài mangai ma jah i phàn ta bìac rìh hlài yàng baxèm khoi i xôq ramŏt wa can hadròih. Can cachìt yàng baiq ùh i ca cwìang cleq enh 'nhèq ca wì aih, mahaq wì jah broq pajàu Boc Plình wa Chuaq Jêxu Crich, èh hadai jah wèq cwìang ti Haq mòiq ngŏng hanam.


\par }{\PP \VS{7}Jò mòiq ngŏng hanam khoi gêh, can kiac Satan jah ca'naih loh enh tù,

\VS{8}èh haq jah ca'naih loh khoi enh hàm jrùq đòiq lam padô 'nùt rìm jàn ma rìh ŏi crŏng taneh, aih Got wa Magot, haq tagop wì đòiq tabroq tajêh; wì bàc tìah ca braih ta diac raxìq.

\VS{9}Wì haq lam jàp crŏng taneh, dudan ca traiq wì mangai hadròih, wa ca phôq Boc Plình ma loq waq, mahaq i ùnh loh enh plình bùh dŏng wì haq.

\VS{10}Khoi èh can kiac Satan ma padô 'nùt wì haq, khoi 'bìq hwenh cađac haq nòi 'bau ùnh wa ngè ngèq 'nang ùnh bùh, ta aih khoi i ngè yat wa mangai amòng capoch bàu loq adroi 'bìq hwenh ca'nìh adroi. Wì haq chìuq jìq xa enh dahì trùh damang trùh hloi hloi.


\par }{\SH Bìac Hadrah Yàng Ma Atìq Lùch
\par }
{\PP \VS{11}Èh au hnoq mòiq toq gèq bùa càn taboc, i mòiq Ngai ha'ngui ta aih. Enh ngìa ca Haq plình crŏng taneh mot dŏng dìq, pi i nòi leq đòiq ca wì haq hòm.

\VS{12}Au hadai hnoq 'bài mangai cachìt, mangai 'yoh wa càn yòng enh ngìa ca gèq bùa, èh 'bài sech khoi pèh dŏng dìq; hadai i pèh mòiq sech ma 'noiq hòm, aih Sech Can Rìh, hi khoi tiaq bìac khoi achìh ta sech aih, mangai cachìt 'bìq hadrah baxa tiaq bìac broq da wì haq.

\VS{13}Diac raxìq am hlài wì mangai ma cachìt ŏi ta aih. Can Cachìt wa Nòi Mangai Cachìt hadai am hlài 'bài mangai ma cachìt. Rìm ngai chìuq hadrah hi mac ca bìac wì haq khoi broq.

\VS{14}Khoi èh can cachìt wa nòi mangai cachìt 'bìq hwenh cađac loh ta 'bau ùnh. 'Bau ùnh, aih can cachìt yàng ma baiq.

\VS{15}Mangai leq ùh i hiniq dađeh khoi achìh mùt ta Sech Can Rìh, dìq 'bìq hwenh 'noh ta 'bau ùnh.




\par }\Chap{21}{\SH Plình Neo Wa Crŏng Taneh Ma Neo
\par }
{\PP \VerseOne{1}Khoi èh au hnoq “plình neo wa taneh neo,”\XREF{✡}{{\XO 21:1 }{\XO{21:1
}}{\XT{Êsai 65:17.}}} ma jah 'màng aih plình baxèm wa crŏng taneh baxèm khoi hnhung, diac raxìq hadai pi i hòm.

\VS{2}Au hadai hnoq phôq hadròih, aih phôq Jê-ru-sa-lem neo enh Boc Plình loh enh plình, khoi padon đòiq tìah ca mangai mai adrùh anì caxùnh eo lem gòm ta'nèp dèh ca ŏng.

\VS{3}Au tàng bàu dêh enh gèq bùa doi: “Ngan cô, hnem traiq cùh waiq da Boc Plình ŏi ti con mangai. Haq jah rìh ŏi ti wì; wì jah broq jàn Haq; cla Haq ŏi ti wì ma jah 'màng aih Haq Boc Plình da wì.

\VS{4}‘Haq jah xùt diac mat wì dŏng dìq loh khoi ca mat wì, pi i ca can cachìt,’\XREF{✡}{{\XO 21:4 }{\XO{21:4
}}{\XT{Êsai 25:8.}}} hadai pi i ca bìac loq mango, loq crò, loq jìq hòm, ma jah 'màng aih rìm bìac adroi aih khoi cwa.”


\par }{\PP \VS{5}Haq ma ha'ngui ta gèq bùa doi: “Ngan cô, Au broq hlài neo dŏng dìq rìm ngè bìac!” Haq doi hòm: “Achìh beq, ma jah 'màng aih bàu cô đang ca lùi, aih bàu joq 'nàng.”


\par }{\PP \VS{6}Haq doi hòm ca au: “Khoi gêh! Au cô Anpha wa Ô-mê-ga, aih baxèm wa atìq lùch. Mangai leq croh ranŏng, Au jah yŏc diac tamŏc can rìh am ca haq ôq, aih diac am dech ma broq rìh.

\VS{7}Mangai leq ta'blêq, jah nhàn yŏc dìq ca hiniq aih am broq xôxech, èh Au broq Boc Plình haq, haq broq con Au.

\VS{8}Mahaq 'bài mangai ma ùh hùa, mangai ma ùh lùi, mangai ma đang ca ramòt, mangai jêh mangai, mangai ma tango, 'bài pajàu 'nùt loq creo can kiac, wì ma waiq dua 'mù, wì ma capoch amòng dìq ca wì haq jah ŏi ta 'bau ùnh 'nang cheo dêh xam dahwèq ngèq tôq, aih bìac cachìt yàng baiq.”


\par }{\SH Jê-ru-sa-lem Ma Neo
\par }
{\PP \VS{9}Mòiq 'bình plình ŏi ta tapèh 'bình plình ma wê tapèh doi chrŏng bìac 'mèq ranàc ma atìq lùch, lam trùh haten ca au doi: “Lam ta cô beq, au jah am ca ìh hnoq con mai, aih mai Trìu Con.”

\VS{10}Hi khoi au jah 'bình plình aih 'ràng au trùh mòiq bôi wang càn ha'nhèq, èh patô ca au phôq hadròih, aih Jê-ru-sa-lem loh enh plình, nòi Boc Plình,

\VS{11}i can 'ngah 'ngai lem lình da Boc Plình. Can ca-ah haq xreo 'ngah ta phôq aih tìah ca mòiq pliang ngŏc, tìah hmu canaq 'bac dìq jaq, xenh tìah ca gùang.

\VS{12}Phôq aih i pagia panàt ha'nhèq càn, i 12 toq ngo, enh 'nhèq ca ngo aih i achìh hiniq, aih hiniq 12 hadròng Is-ra-ên.

\VS{13}Panàt pah mat mahì loh i piq toq ngo, pah 'ngeo ca mat mahì loh i piq toq ngo, pah 'ma ca mat mahì loh i piq toq ngo, pah mat mahì mùt i piq top ngo.

\VS{14}Panàt phôq cô broq enh 'nhèq i ca 12 toq hmu tanam, 12 toq hmu cô i achìh 12 hiniq, aih hiniq 12 ngai sùq đô da Trìu Con.


\par }{\PP \VS{15}'Bình plình ma capoch tùang ca au, tì haq wê mòiq toq long wêh broq xam wang đòiq wêh phôq, ngo phôq wa panàt phôq.

\VS{16}Phôq aih broq da-adàng pôn pah; dàng yôh wa dàng wàu da-adàng. 'Bình plình aih wêh phôq aih xam long wêh jah 1.400 khê sôq, pah dang gat, pah yôh, pah ha'nhèq da-adàng.

\VS{17}Haq wêh panàt phôq pah habàu, jah 144 hagat, tiaq maneh mangai, wa hadai tiaq maneh 'bình plình.

\VS{18}Panàt broq xam ngŏc nhum wang bah, phôq broq xam wang 'nàng hliang tìah ca gùang.

\VS{19}Xèm da panàt rìm nòi jah padì xam rìm hiniq hmu ma dìq jaq canaq, tanam mòiq broq xam ngŏc nhum wang bah; ma baiq xam ngŏc xenh; ma piq ngŏc taboc; ma pôn ngŏc xenh nget,

\VS{20}ma padam, ngŏc taboc, ma tadràu, ngŏc gòh bah, ma tapèh, ngŏc nhum nget bah, ma rahem, ngŏc nhum nget wang, ma hachìn ngŏc gòh bah, ma 10, ngŏc nget i teo achìh gam, ma 11, ngŏc nhum crôch, wa ma 12, ngŏc gòh ngùi.

\VS{21}Mòiq jàt baiq toq 'màng ngo broq xam 12 toq ngŏc poq, rìm toq 'mang ngo aih broq xam mòiq toq ngŏc apom, trong ta phôq broq xam wang 'nàng lem tìah ca gùang hliang.


\par }{\PP \VS{22}Mahaq ŏi ta aih au ùh i hnoq hnem cùh waiq leq, ma jah 'màng aih Chuaq Boc Plình Chuaq I Cwìang Itai Dìq Dŏng wa Trìu Con, aih hnem cùh waiq da phôq.

\VS{23}Phôq cô hadai ùh nhet ca mat mahì loq mat khê đòiq xreo 'ngah, ma jah 'màng aih can 'ngah 'ngai da Boc Plình xreo 'ngah, wa Trìu Con broq đen da phôq aih.

\VS{24}Mangai jàn ma ŏi ta rìm Diac jah cadiang lam ŏi ti can 'ngah phôq cô. 'Bài bùa ŏi crŏng taneh 'ràng 'ngah 'ngai lem lình dađeh mùt ta aih.

\VS{25}'Bài ngo phôq dahì ùh clenh, ma jah 'màng aih ŏi phôq cô ùh i damang.

\VS{26}Wì haq 'ràng bìac 'ngah 'ngai lem da rìm Diac mùt ta phôq aih.

\VS{27}Mangai broq bìac ùh hruah, mangai broq bìac dù wa mangai capoch amòng, ùh jah mùt ta phôq cô, mahaq toq 'bài mangai ma khoi achìh hiniq ta Sech Can Rìh da Trìu Con.




\par }\Chap{22}{\SH Cròng Can Rìh Wa Long Can Rìh
\par }
{\PP \VerseOne{1}'Bình plình patô ca au hnoq cròng diac da can rìh, tìah ca hmu ramong hliang loh enh gèq bùa Boc Plình wa gèq bùa Trìu Con, mùt ta'ne trong phôq.

\VS{2}Kenh 'bò cròng diac pah cô pah tau i long can rìh loh plì 12 khê, rìm khê loh plì ma neo, 'bài hla long cô đòiq broq brêh ca rìm hinìq tôq ca rìm jàn.

\VS{3}Ta aih pi i ca bìac waiq hanip hòm. Gèq bùa Boc Plình wa gèq bùa Trìu Con ŏi ta phôq. 'Bài hapŏng Haq jah patìh Haq.

\VS{4}Wì jah hnoq hadrò Haq, hiniq Haq jah achìh ti ngòng wì.

\VS{5}Pi i ca damang hòm. Wì haq ùh nhet ca 'ngah đen loq 'ngah mahì hòm, ma jah 'màng aih Chuaq Boc Plình xreo 'ngah ca wì. Wì haq jah wèq cwìang hloi hloi.
 

\par }{\PP \VS{6}Jò aih 'bình plình doi ca au: “Bàu cô đang ca lùi, aih bàu joq 'nàng. Chuaq Boc Plình da 'bài mangai capoch thai Boc Plình, khoi thê dèh 'bình plình loh đòiq mahno dèh ca 'bài hapŏng Haq, bìac Haq ma ten trùh.”


\par }{\BB \par }
{\PP \VS{7}“Ngan cô, Au renh trùh, xôq ramŏt am ca mangai leq wèq bàu mangai capoch thai Boc Plình ta sech cô.”


\par }{\BB \par }
{\PP \VS{8}Au cô Jon khoi hnoq wa tàng bìac aih. Jò au hnoq wa tàng, au bla-op enh ngìa ca jènh 'bình plình ma khoi mahno bìac aih ca au đòiq au cùh waiq haq.

\VS{9}Mahaq haq doi ca au: “Apaq broq 'màng cô. Au hadai broq hapŏng 'màng ca ìh wa oh daq ìh, aih 'bài mangai capoch thai Boc Plình, wa 'bài mangai ma loq wèq bàu Chuaq ta sech cô. Ìh phai cùh waiq Boc Plình beq.”


\par }{\PP \VS{10}Hi khoi 'bình plình doi hòm ca au: “Apaq clep baxìa bàu mangai capoch thai Boc Plình ta Sech cô, ma jah 'màng aih khoi ten trùh jò dìq ca bìac cô loh.

\VS{11}Mangai leq ùh ta-atoq, đòiq haq broq hloi bìac ùh ta-atoq, mangai leq amùa amech, đòiq haq broq hloi bìac amùa amech, mangai leq ta-atoq đòiq haq broq hloi bìac ta-atoq, mangai leq hadròih, đòiq haq broq hloi bìac hadròih.”


\par }{\BB \par }
{\PP \VS{12}“Ngan cô, Au renh trùh, 'ràng bìac baha lam tiaq đòiq am ca rìm ngai, tiaq dèh bìac broq da wì haq.

\VS{13}Au cô Anpha wa Ô-mê-ga, aih yi adroi hadai yi atìq, Au cô Baxèm wa Pulùch.”


\par }{\PP \VS{14}Xôq ramŏt am ca 'bài mangai rùh dèh eo waq ca wì i cwìang trùh nòi long can rìh, jah mùt ango phôq.

\VS{15}Enh gùng, aih dìq ca mangai ma bu dàng coq, pajàu 'nùt loq creo can kiac, tango anang, jêh mangai, wa dìq ca 'bài mangai ma loq enh capoch wa broq dìq ca bìac amòng.


\par }{\PP \VS{16}“Au cô Chuaq Jêxu, Au khoi thê dèh 'bình plình Au lam trùh thê haq anoi hlài bìac cô ca ìh đòiq am ca dìq ca Tagop Hadròih. Au cô hadròng hadrech da Đawit, Halŏng Daxroq Xreo 'Ngah.” 

\par }{\BB \par }
{\PP \VS{17}Yiang Hadròih wa con mai Trìu Con creo, doi: “Lam trùh ta cô beq!” Mangai leq ma tàng, thê haq hadai wiang doi: “Lam trùh ta cô beq!” Mangai leq croh ranŏng, thê haq trùh; mangai leq enh, thê haq nhàn yŏc ôq diac can rìh, aih diac khoi am dech.


\par }{\SH Bàu Pulùch
\par }
{\PP \VS{18}Au pa'yèp ca pì rìm ngai ma tàng bàu da mangai capoch thai Boc Plình ta sech cô, tàng mangai leq am tam bàu leq mùt ta sech cô, èh Boc Plình jah am tam ca mangai aih bìac 'mèq ranàc ma khoi achìh ta sech cô.

\VS{19}Tàng mangai leq cađac bàu ta sech capoch bàu Boc Plình cô, Boc Plình jah yŏc cađac phàn da haq enh long can rìh, wa ta phôq hadròih, 'màng ca sech cô khoi achìh.


\par }{\PP \VS{20}Haq ma capoch hlài bàu cô doi: “Joq Au renh trùh.”
 
\par }{\PP Amen. Waiq Chuaq Jêxu renh trùh.


\par }{\PP \VS{21}Waiq xìn bìac am dech da Chuaq Jêxu Crich ŏi ti rìm ngai. Amen.

\par }