\NormalFont\ShortTitle{Ôsê}

{\MT Ôsê

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Hiniq wa Bàu Xèm Da Sech: Sech cô khoi jah achìh hiniq Ôsê, aih hiniq tiaq mangai capoch thai Boc Plình. Jò da Ôsê loh dìq ca hì lùch da Diac Is-ra-ên. Aih jò i 6 bùa wèq cwìang ta jò 25 hanam. Hanam 733 A.C. Diac A-si-ri raliang piang Is-ra-ên. Hanam 722-721 A.C. Sa-ma-ri 'bìq rùp 'nong lam khoi dèh Diac. 'Màng aih Diac pah 'ngeo ca mat mahì loh – aih Is-ra-ên – khoi trùh lùch.

\par }{\IS Mangai Achìh wa Hanam Achìh:

\par }{\IP Ôsê anoi 'noh bàu adroi Diac A-si-ri rùp yŏc Diac pah 'ngeo ca mat mahì loh wa atìq ca Amôt, mangai capoch thai Boc Plình. Ôsê broq bìac capoch bàu thai ca Boc Plình 70 hanam.

\par }{\IS Bàu Anoi:

\par }{\IP Bàu phàn adroi da sech khoi yŏc 'nhòng rìh da cadraq da Ôsê đòiq alìah bìac dèch claih da Chuaq.Chuaq loq waq con jàn da wêh jao Haq, Haq bùi manoh ahlài wì 'nhac ca wì khoi cađac trong Haq bàc yàng. 'Nah yàng baiq ta sech anoi 'noh bìac jàn Is-ra-ên cùh waiq dua 'mù da mangai Diac 'noiq. Ôsê creo jàn cađac dèh manoh broq tôiq wìh hlài tiaq Chuaq. Tàng ùh enh 'bìq raliang piang, ep tawìh hlài tiaq Chuaq.

\par }{\IS Rìm 'Nat:

\par }{\IO Mai ùh wèq dèh manoh wa ŏng wèq dèh manoh:
{\IOR{1:1—3:5}}

\par }{\IO Jàn ùh wèq dèh manoh wa Boc Plình ma wèq Dèh Manoh:
{\IOR{4:1—13:16}}

\par }{\IOB A. Bìac ùh wèq dèh manoh da Is-ra-ên:
{\IOR{4:1—6:3}}

\par }{\IOB B. Is-ra-ên 'bìq baxa:
{\IOR{6:4—10:15}}

\par }{\IOB C. Can Loq Waq da Chuaq cajap hloi hloi:
{\IOR{11:1—14:9}}

\par }{\IE \par }


\ChapOne{1}{\SH Bìac Ùh Cajap Manoh Da Jàn Is-ra-ên Wa Bìac Baxa
\par }
{\PP \VerseOne{1}I bàu Chuaq doi ca Ôsê, con Bê-ê-ri, ta 'nhòng da bùa Ôxia, Jôtham, Acha, Ê-xê-chia da Juđa, wa bùa Jê-rô-bô-am, con Jôach, da Is-ra-ên.


\par }{\PP \VS{2}Jò Chuaq baxèm doi ca Ôsê, Chuaq doi ca haq: “Lam yŏc mai tango anang beq, đòiq jah xa-ông con tango anang; taiq jàn cô khoi broq tôiq tango anang, cađac Chuaq.”

\VS{3}'Màng aih, Ôsê lam yŏc Gôme, con Đip-la-im broq mai. Mai haq ŏi jiang xa-ông ca haq mòiq toq con calô.


\par }{\PP \VS{4}Jò aih Chuaq doi ca haq: “Hiniq ca con nga aih Jê-rê-ên, ma jah 'màng aih ŏi toq 'biaq hòm, au tabroq chao ca hnem Jêhu taiq haq khoi broq ta-ùc mahem ca hnem Jê-rê-ên, wa pŏt đac taneh Diac da hnem Is-ra-ên.

\VS{5}Ta hì aih au jah goh đac panenh da Is-ra-ên ta thòng Jê-rê-ên.”


\par }{\PP \VS{6}Mai haq ŏi jiang hòm hi khoi xa-ông mòiq toq con cadrì. Èh Chuaq doi ca Ôsê: “Hiniq ca con nga cô Lô-ru-ha-ma, taiq au pi xa-ŏch ca hnem Is-ra-ên hòm, đòiq Au baxŏng tôiq ca wì haq.

\VS{7}Mahaq Au xa-ŏch ca hnem Juđa; jah dŏih claih wì haq, ma jah 'màng aih Au cô Chuaq Boc Plình da wì haq đòiq dŏih claih wì haq; Au ùh nhet ca i panenh, chang, axêh lình còi axêh loq bìac tajêh poh leq.”


\par }{\PP \VS{8}Atìq ca Lô-ru-ha-ma cađac tôh, miq haq ŏi jiang hòm, hi khoi xa-ông tam mòiq toq con calô.

\VS{9}Chuaq doi: “Hiniq ca con nga aih Lô-am-mi, taiq pì pi xài jàn Au wa Au pi broq Boc Plình pì.


\par }{\PP \VS{10}“ 'Nhac ca 'màng aih, con calô Is-ra-ên xôq jah cràm tìah ca braih diac raxìq, ùh dìq tŏng, ùh jah rèn sôq pliang braih; nòi khoi achìh bàu: ‘Pì ùh xài jàn Au,’ èh doi hlài: ‘Pì con calô da Boc Plình ma rìh hloi hloi.’

\VS{11}Con caiq Juđa wa con caiq Is-ra-ên jah pajùm hlài ti dabau; jah ràih yŏc pajùm mòiq toq cwan; wì haq jah yŏc hlài dèh taneh, ma jah 'màng aih cô mòiq hì dìq jaq càn caiq ta thòng Jê-rê-ên.




\par }\Chap{2}{\SH Bìac Baxa Wa Bìac Am Xôq Ramŏt
\par }
{\PP \VerseOne{1}“Creo ca oh daq calô da ìh aih: ‘Am-mi,’ wa oh daq cadrì da ìh aih: ‘Ru-ha-ma.’


\par }{\Q \VS{2}“Ta'mòq tôiq ca miq pì, ta'mòq beq,

\par }{\QB taiq haq pi xài mai au,

\par }{\QB au pi xài ŏng haq!

\par }{\Q Thê haq cađac bìac tango anang ta hadrò haq

\par }{\QB wa bìac tango khoi enh tôh haq,


\par }{\Q \VS{3}Tàng ùh èh, au luch haq loh ca rahòng,

\par }{\QB tìah ca hì 'nang xa-ông ca haq;

\par }{\Q hadai broq ca haq loh tìah ca đùng wang wê,

\par }{\QB tìah ca taneh croh,

\par }{\QB broq ca haq cachìt ca croh ranŏng.


\par }{\Q \VS{4}Au ùh xa-ŏch ca con caiq haq,

\par }{\QB taiq con aih con da bìac tango anang.


\par }{\Q \VS{5}Joq 'nàng 'màng aih, miq wì haq khoi broq tôiq tango anang,

\par }{\QB mangai ŏi jiang ca wì haq khoi broq bìac camaih.

\par }{\Q Ma jah 'màng aih haq doi: ‘Au lam tiaq dèh 'bài mangai au ma enh waq,

\par }{\QB wì am ca au 'benh, diac,

\par }{\QB xàc trìu, bai, dàu wa dahwèq ôq.’


\par }{\Q \VS{6}Taiq 'màng aih, Au yŏc hila crùh tàt trong haq,

\par }{\QB broq panàt dudan ca haq, đòiq haq chaq ùh hnoq trong loh.


\par }{\Q \VS{7}Haq hnan tiaq mangai haq ma enh waq mahaq ùh tem,

\par }{\QB chaq mahaq ùh hnoq.

\par }{\Q Hi khoi haq doi ca dađeh:

\par }{\QB ‘Manàiq au wìh hlài dèh ta ŏng ma baxèm,

\par }{\QB ma jah 'màng aih jò aih au yi xùang ca manàiq.’


\par }{\Q \VS{8}Joq 'nàng haq ùh loq Au cô khoi am ca haq 'mau mì,

\par }{\QB alac neo wa dàu,

\par }{\Q Au khoi am ca haq bàc 'bac wa wang

\par }{\QB mahaq wì haq lam tadreo ca Ba-an.


\par }{\BB \par }
{\Q \VS{9}“Taiq 'màng aih, ta jò gat, Au yŏc hlài dèh 'mau,

\par }{\QB wa alac nho neo da Au jò mùa.

\par }{\Q Au hadai yŏc hlài dèh xàc trìu wa bai habùac da Au,

\par }{\QB aih bai đòiq ca bàng chac rahòng da haq.


\par }{\Q \VS{10}Jò aih, Au pa'noh bìac 'mèq haq

\par }{\QB ŏi jang ngìa mangai haq ma enh waq,

\par }{\QB ùh i ca cabô jah dŏih haq claih enh tì Au.


\par }{\Q \VS{11}Au tàt đac bìac lem bùi da haq,

\par }{\QB 'bài hiniang, hì khê neo,

\par }{\QB hì Sabat wa dìq ca 'bài hì lè càn da haq.


\par }{\Q \VS{12}Au raliang đac 'bài long nho wa long pŏc haq,

\par }{\QB 'bài long ma haq doi: Cô 'bac cùng da 'bài mangai ma loq waq am ca au.

\par }{\QB Au jah broq ca 'bài long aih loh rôm

\par }{\QB wa 'bài ngè rôm caq dŏng.


\par }{\Q \VS{13}Au baxa haq taiq haq bùh nhŏng ca 'bài dua 'mù Ba-an,

\par }{\QB haq halŏng hatai,

\par }{\Q wa bac ngè canaq 'bac,

\par }{\QB hnan tiaq mangai haq ma enh waq,

\par }{\QB mahaq haq hèt ca Au!”

\par }{\QR Chuaq doi 'màng aih.


\par }{\SH Diac Is-ra-ên Jah Ha'naoq Hlài
\par }
{\BB \par }
{\Q \VS{14}“Taiq 'màng aih, cô Au alùan haq,

\par }{\QB 'nong haq mùt ta đùng wang wê,

\par }{\QB capoch ca haq bàu rangot.


\par }{\Q \VS{15}Enh nòi aih, Au am ca haq wùan nho,

\par }{\QB broq ca thòng tamang Acô wìa 'mang ngèh gòm.

\par }{\Q Ta nòi aih, haq tiaq bàu Au tìah ca jò haq ŏi thì,

\par }{\QB tìah ca hì haq loh khoi enh taneh Aicàp.”


\par }{\BB \par }
{\Q \VS{16}Chuaq doi:

\par }{\QB “Hì aih èh ìh creo ca ‘Au ŏng,’

\par }{\QB pi creo ca ‘Ba-an hòm.’


\par }{\Q \VS{17}Au jah don đac hiniq da dua 'mù Ba-an loh khoi enh hacùng haq;

\par }{\QB èh pi i ca cabô ràu hiniq aih hòm.


\par }{\Q \VS{18}Ta hì aih, Au jah broq wêh jao ca pì wa ca 'bài ngè ta rôm,

\par }{\QB ca 'bài chìm ta plình, wa ngè 'yêq ta crŏng taneh.

\par }{\Q Au goh đac wa bahnhung đac 'bài panenh, 'bài chang,

\par }{\QB wa bìac tajêh poh khoi ca crŏng taneh,

\par }{\QB wa am ca jàn jah catèm.


\par }{\Q \VS{19}Au ta'nèp ca ìh hloi hloi;

\par }{\QB Au ta'nèp ca ìh ta bìac ta-atoq wa bìac lem jang,

\par }{\QB can xa-ŏch xam manoh loq waq wa can xa-ŏch.


\par }{\Q \VS{20}Joq 'nàng, Au ta'nèp ìh tìah ca mai da Au xam manoh wèq dèh bàu;

\par }{\QB jò aih ìh jah loq ca Chuaq.”


\par }{\BB \par }
{\Q \VS{21}Chuaq doi: “Ta hì aih,

\par }{\QB Au jah tèu bàu waiq dang,

\par }{\Q Au jah tèu bàu waiq dang da 'bài lòp plình,

\par }{\QB èh 'bài lòp plình jah tèu bàu waiq dang da taneh.


\par }{\Q \VS{22}Taneh jah tèu bàu am 'mau,

\par }{\QB am alac nho neo, am dàu,

\par }{\QB piq hiniq cô jah tèu bàu ca Jê-rê-ên.


\par }{\Q \VS{23}Khoi èh Au jah rai haq ca Au ta taneh.

\par }{\QB Au xa-ŏch ca mangai 'nhòq jah xa-ŏch,

\par }{\Q hi doi ca jàn ùh xài jàn Au nèh: ‘Ìh jàn Au!’

\par }{\QB Wa jàn aih tèu: ‘Ìh Boc Plình nhèn.’ ”




\par }\Chap{3}{\SH Ôsê Patìah Ta'nèp Yàng Baiq
\par }
{\PP \VerseOne{1}Chuaq doi ca au: “Lam yŏc hlài mangai cadrì khoi tango anang wa khoi i mangai ŏng neo tau beq, 'màng ca Chuaq xôq loq waq ca con caiq Is-ra-ên 'nhac ca wì haq khoi tawìh cùh waiq 'bài kiac ma'noiq, wa enh caq 'benh plì nho croh.”


\par }{\PP \VS{2}'Màng aih au khoi rŏt hlài gu cadrì aih xam 15 capiac 'bac wa 36,5 lìt 'mau mat.

\VS{3}Khoi èh au doi ca haq: “Oh ŏi ti au bàc hì oq; paq tango anang wa paq broq mai mangai calô leq ma 'noiq, èh au broq ca oh hadai 'màng aih.”


\par }{\PP \VS{4}Ma jah 'màng aih dùnh hì, con jàn Is-ra-ên ùh i ca bùa, ùh i ca cwan, ùh dèch am ngè tadreo, ùh i ca'bŏng tadreo, ùh i ca êphot, wa ùh i ca dua 'mù ta hnem.

\VS{5}Khoi ca aih, con caiq Is-ra-ên wìh hlài chaq dèh Chuaq Boc Plình, wa Đawit bùa cla wì. Wì haq crè yùq wìh hlài ta Chuaq, wa jah xôq ramŏt enh Haq.




\par }\Chap{4}{\SH Boc Plình Ta'miaq Ca Diac Is-ra-ên
\par }
{\Q \VerseOne{1}Ô con jàn Is-ra-ên, tamàng bàu da Chuaq beq

\par }{\QB ma jah 'màng aih Chuaq ta'mòq tôiq ca jàn gùng cô;

\par }{\Q “Taiq ta gùng cô ùh i ca bìac wèq dèh bàu, ùh i ca manoh loq xa-ŏch,

\par }{\QB hadai ùh canao loq ca Boc Plình.


\par }{\Q \VS{2}Ta aih toq hnoq bìac hanip, bìac tacwàiq amòng,

\par }{\QB bìac jêh đac mangai, bìac atùng, wa tango anang.

\par }{\Q Wì haq broq bìac ngang dù,

\par }{\QB mahem ta-ùc enh 'nhèq ca mahem.


\par }{\Q \VS{3}Taiq 'màng aih, taneh cô jah mango;

\par }{\QB mangai jàn ma ŏi ta aih hŏnh manoh,

\par }{\Q 'bài ngè ta rôm wa chìm ta plình hadai 'màng aih;

\par }{\QB ca ta diac raxìq hadai pi i.


\par }{\BB \par }
{\Q \VS{4}“ 'Nhac ca 'màng aih, paq i cabô ta'mòq tôiq, paq i cabô lech

\par }{\Q taiq jàn ìh tìah ca mangai

\par }{\QB rahen ca pajàu Boc Plình.


\par }{\Q \VS{5}Ìh catŏih tacro jò dahì;

\par }{\QB 'bài mangai capoch thai Boc Plình hadai catŏih tacro ti ìh jò damang,

\par }{\Q wa Au jêh đac miq ìh.


\par }{\QB \VS{6}Jàn Au 'bìq jêh đac taiq thìuq can 'nì loq ro rang.

\par }{\BB \par }
{\Q “Taiq ìh khoi ùh nhàn yŏc bìac 'nì loq Au,

\par }{\QB Au hadai cađac ìh ùh đòiq ìh broq pajàu ca Au hòm;

\par }{\Q taiq ìh khoi hèt ca ranenh Boc Plình cla ìh,

\par }{\QB Au hadai jah hèt ca con caiq ìh.


\par }{\Q \VS{7}Wì haq xa-ông loh bàc dàng leq,

\par }{\QB èh broq tôiq tablàq hlài ca Au bàc dàng aih;

\par }{\QB Au jah halìh bìac 'ngah 'ngai da wì haq loh bìac camaih.


\par }{\Q \VS{8}Jò jàn 'ràng ngè tadreo ca tôiq lôi, pajàu i dahwèq caq;

\par }{\QB 'màng aih pajàu bùi.


\par }{\Q \VS{9}Cô èh, jàn 'màng leq pajàu hadai 'màng aih;

\par }{\QB èh Au baxa wì haq taiq bìac broq wì haq,

\par }{\QB jêh chao wì haq taiq bìac wì haq broq.


\par }{\BB \par }
{\Q \VS{10}“Wì haq caq mahaq ùh panàc,

\par }{\QB tango anang mahaq ùh i ca con,

\par }{\Q taiq wì haq khoi cađac Chuaq wa pi hèm trùh ca Haq hòm.


\par }{\QB \VS{11}Bìac tango anang,

\par }{\Q bìac ôq alac nho wa alac nho neo,

\par }{\QB khoi broq ca jàn Au loh ca blùng.


\par }{\Q \VS{12}Jàn Au waiq bòch dua 'mù broq xam long,

\par }{\QB wa xìn long canhra da pajàu ngan plình anoi 'noh ca wì haq.

\par }{\Q Taiq bìac tango anang broq ca wì haq lac trong,

\par }{\QB wì haq tango anang wa blàq hlài Boc Plình.


\par }{\Q \VS{13}Wì haq dèch am ngè tadreo ta bôi wang,

\par }{\QB bùh hòi xua thùm ta 'bài go,

\par }{\Q ti xèm long rayai, long yùang lìu, long crech,

\par }{\QB ma jah 'màng aih i yàp hangèp.

\par }{\Q Taiq 'màng aih 'bài con cadrì ìh broq tango anang,

\par }{\QB wa 'bài mai da con ìh loh ca tango anang.


\par }{\BB \par }
{\Q \VS{14}“Au ùh baxa 'bài con cadrì pì

\par }{\QB taiq wì haq broq tôiq tango anang,

\par }{\Q hadai ùh baxa mangai cadrì padon ta'nèp pì

\par }{\QB taiq tôiq tango anang;

\par }{\Q ma jah 'màng aih 'bài mangai calô pì lam ti 'bài gu cadrì tango anang,

\par }{\QB wa dèch am ngè tadreo ti gu cadrì tango anang ta hnem cùh waiq.

\par }{\QB Taiq 'màng aih jàn leq ùh 'nì loq, èh 'bìq raliang piang.


\par }{\BB \par }
{\Q \VS{15}“Ô Is-ra-ên, 'nhac ca ìh khoi broq tôiq tango anang,

\par }{\QB mahaq paq đòiq Juđa broq tôiq!

\par }{\BB \par }
{\Q “Paq mùt ta Gingan.

\par }{\QB Hadai paq tŏc Bêt Awen,

\par }{\QB nòi dua 'mù đòiq yŏc hiniq Chuaq pachac, doi: ‘Nhò hiniq Chuaq ma rìh hloi.’


\par }{\Q \VS{16}Taiq Is-ra-ên cadoq manoh

\par }{\QB tìah ca 'bo adrùh cadoq manoh,

\par }{\Q 'màng aih Chuaq ma wèq ban wì haq,

\par }{\QB ajènh wì haq mùt ta đùng nhat rùng rai tìah ca ban trìu 'mòh?


\par }{\Q \VS{17}Ep-ra-im cùh waiq dua 'mù,

\par }{\QB hi mac da haq beq!


\par }{\Q \VS{18}Wì ôq bù bia khoi dìq,

\par }{\QB èh hi lam tango anang hloi;

\par }{\QB mangai wèq wì enh ca bìac 'mèq yi hnao enh waq bìac lem.


\par }{\Q \VS{19}Cayeo hlôi wì haq tarŏng dìq,

\par }{\QB wì haq jah camaih dèh ca ngè tadreo 'ngwan.”




\par }\Chap{5}{\SH Boc Plình Lech Jàn Is-ra-ên Taiq Wì Cađac Tiaq Trong Haq
\par }
{\Q \VerseOne{1}“Ô 'bài pajàu, tamàng bìac cô beq!

\par }{\QB Ô mangai wèq cwìang da Is-ra-ên khòh hamang oq!

\par }{\Q Ô mangai ta hnem bùa halang don tamàng beq!

\par }{\QB Bìac hadrah khoi trùh tajraq hlài ca pì,

\par }{\Q taiq pì khoi 'nong jàn 'bìq hlech hlàm taiq bìac

\par }{\QB cùh waiq dua 'mù ta Mitba wa Tabô.


\par }{\Q \VS{2}Wì haq khoi tablàq ca Au wa khoi mùt can rìh ùh hruah,

\par }{\QB taiq 'màng aih Au baxa dìq dŏng wì haq.


\par }{\Q \VS{3}Au loq ca Ep-ra-im,

\par }{\QB Is-ra-ên hadai ùh jah cadoc ca Au.

\par }{\Q Ep-ra-im khoi broq tôiq tango anang!

\par }{\QB Is-ra-ên loh ca amùa!


\par }{\BB \par }
{\Q \VS{4}“Bìac broq da wì haq tàt khech cla wì haq wìh

\par }{\QB hlài ta Boc Plình;

\par }{\Q taiq manoh enh toq tango anang da wì haq,

\par }{\QB 'màng aih wì haq ùh canao ca Chuaq.


\par }{\Q \VS{5}Bìac loq catèh da Is-ra-ên khoi takìan hlài cla haq,

\par }{\QB Is-ra-ên wa Ep-ra-im tacro dèh ta tôiq lôi;

\par }{\QB Juđa hadai tacro ti wì haq.


\par }{\Q \VS{6}Wì haq lam dèh ti 'bài calùh trìu calùh 'bo,

\par }{\QB đòiq chaq Chuaq;

\par }{\Q mahaq chaq ùh hnoq,

\par }{\QB ma jah 'màng aih Chuaq khoi talùi dađeh ca wì haq.


\par }{\Q \VS{7}Wì haq khoi blàq blènh Chuaq

\par }{\QB taiq wì haq khoi xa-ông loh 'bài con caiq tango anang.

\par }{\Q Manàiq cô hì khê neo jah lŏn wì haq

\par }{\QB wa cùng hang wì haq dìq 'bìq raliang đac!


\par }{\BB \par }
{\Q \VS{8}“Hlôi ken ta Ghi-bê-a beq,

\par }{\QB hlôi ken ta Rama beq!

\par }{\Q Cachech bàu dêh ta Bêt Awen beq!

\par }{\QB Ô Bên-ja-min, lình wì ŏi enh crŏng ìh 'mat!”


\par }{\Q \VS{9}Ta hì baxa,

\par }{\QB Ep-ra-im jah loh ca wang wê;

\par }{\Q Au khoi anoi 'noh ca hadròng hadrech Is-ra-ên

\par }{\QB loq bìac aih jah trùh.


\par }{\Q \VS{10}'Bài cwan Juđa tìah ca mangai 'nhac acang;

\par }{\QB Au jah ùc can nòih au ca wì haq tìah ca ùc diac.


\par }{\Q \VS{11}Ep-ra-im 'bìq padit padiang,

\par }{\QB 'bìq bahech đac ta bìac hadrah,

\par }{\QB taiq haq khoi cadàu tiaq trong hnài con mangai.


\par }{\Q \VS{12}Taiq 'màng aih Au broq tìah ca con un ca Ep-ra-im,

\par }{\QB wa ca xinoi Juđa au tìah ca ngè bùc hech.


\par }{\BB \par }
{\Q \VS{13}“Jò Ep-ra-im khoi loq ca dađeh i 'bình,

\par }{\QB wa Juđa khoi loq ca dađeh i habau,

\par }{\Q èh Ep-ra-im lam trùh ta mangai A-si-ri,

\par }{\QB thê trùh ta bùa Jarep.

\par }{\Q Mahaq haq ùh jah broq brêh ca pì,

\par }{\QB hadai ùh càt habau pì.


\par }{\Q \VS{14}Ma jah 'màng aih au tìah ca baco hlari ca Ep-ra-im,

\par }{\QB tìah ca baco hlari ŏi thì ca Juđa.

\par }{\Q Joq 'nàng Au cap hich hi khoi lam hloi;

\par }{\QB Au rùp 'nong ùh i ca cabô jah dŏih.


\par }{\Q \VS{15}Au lam mùt ta nòi Au ŏi,

\par }{\QB trùh jò wì haq canao ca dađeh broq tôiq

\par }{\QB wa ti chaq Au.

\par }{\Q Ta jò ranàc,

\par }{\QB wì haq dìq ca manoh ti chaq Au.”




\par }\Chap{6}{\SH Jàn Padreo Hlài Bàu Lech Ca Boc Plình
\par }
{\Q \VerseOne{1}“Trùh beq, bèn wìh hlài ta Chuaq;

\par }{\Q taiq Haq khoi hich bèn,

\par }{\QB mahaq Haq khoi broq brêh ca bèn;

\par }{\Q Haq jêh bèn,

\par }{\QB mahaq Haq khoi càt hlài habau bèn.


\par }{\Q \VS{2}Ta baiq hì, Haq broq brêh ca bèn;

\par }{\QB hì piq Haq dèch bèn yòng;

\par }{\QB bèn jah rìh ŏi jang ngìa Haq.


\par }{\Q \VS{3}Bèn khòh canao loq ca Chuaq;

\par }{\QB wa phai dìq dèh padren canao loq ca Haq beq.

\par }{\Q Haq jah trùh ta bèn,

\par }{\QB bìac aih joq 'nàng tìah ca mat mahì tŏc jò daxroq,

\par }{\Q Haq trùh ta bèn

\par }{\QB tìah ca mè pùc taneh jò padrang.”


\par }{\BB \par }
{\Q \VS{4}“Ô Ep-ra-im! Au broq 'màng leq ca ìh cô èh?

\par }{\QB Au broq 'màng leq ca ìh cô èh ô Juđa?

\par }{\Q Taiq manoh loq waq da pì tìah ca yùc daxroq,

\par }{\QB tìah ca diac ngom jò ŏi xrŏih.


\par }{\Q \VS{5}Taiq 'màng aih Au khoi pŏt pì tang pŏt nhò bàu mangai capoch thai Boc Plình;

\par }{\QB Au khoi jêh wì haq xam bàu loh enh hacùng Au.

\par }{\QB Bìac hadrah da Au plôh loh tìah ca can 'ngah.


\par }{\Q \VS{6}Ma jah 'màng aih Au enh ca bìac loq wèq dèh bàu thai ca ngè tadreo,

\par }{\QB bìac canao loq ca Boc Plình yi hnao ca ngè tadreo bùh.


\par }{\Q \VS{7}Mahaq 'màng ca Ađam, wì haq khoi broq tôiq ca bàu wêh jao,

\par }{\QB ŏi ta aih wì haq khoi blàq Au.


\par }{\Q \VS{8}Ga-la-at aih phôq da 'bài mangai dù,

\par }{\QB ti trong bình ca teo mahem.


\par }{\Q \VS{9}'Bài pajàu tìah ca mangai atùng gòm rap jêh mangai lam cwa ti trong,

\par }{\QB wì haq jêh đac mangai lam ta Sichem;

\par }{\QB wì haq broq bàc tôiq dù!


\par }{\Q \VS{10}Ta hnem Is-ra-ên, Au khoi hnoq bìac ramòt,

\par }{\QB ta aih Ep-ra-im khoi broq tôiq tango anang,

\par }{\QB Is-ra-ên loh ca amùa.


\par }{\BB \par }
{\Q \VS{11}“Ìh hadai ô Juđa,

\par }{\QB Au khoi padon jò gat ca ìh,

\par }{\QB jò Au ha'naoq hlài bìac xôq ramŏt ca jàn Au.”




\par }\Chap{7}{\SH Tôiq Ngang Dù Da Ep-ra-im
\par }
{\Q \VerseOne{1}“Jò Au broq brêh ca Is-ra-ên,

\par }{\QB èh tôiq lôi da Ep-ra-im

\par }{\QB wa bìac ngang dù da Sa-ma-ri jah patô loh ro rang,

\par }{\Q taiq wì haq khoi broq trong amòng;

\par }{\QB mangai atùng mùt enh trom,

\par }{\QB mangai tablah jêh raliang enh gùng.


\par }{\Q \VS{2}Wì haq ùh hèm ta manoh Au jah hmàng rìm

\par }{\QB bìac dù da wì haq.

\par }{\Q Manàiq bìac dù wì haq

\par }{\QB 'ban 'bua wì haq ŏi jang ngìa Au.


\par }{\BB \par }
{\Q \VS{3}“Wì haq yŏc dèh bìac dù broq lem manoh bùa,

\par }{\QB yŏc dèh trong amòng broq lem manoh 'bài cwan.


\par }{\Q \VS{4}Dìq dŏng wì haq tango anang,

\par }{\QB tìah ca ùnh khàng ta tanùh phiang 'benh,

\par }{\Q 'nhac ca mangai phiang 'benh khoi hêq

\par }{\QB ca trùt ùnh enh jò wàt dàc trùh jò dàc bôq.


\par }{\Q \VS{5}Ta hì lem bùi da bùa bèn tŏc broq bùa,

\par }{\QB 'bài cwan bù alac nho loh ca ùh hrŏc;

\par }{\QB bùa lem bùi rùp tì ca 'bài mangai loq jù lê.


\par }{\Q \VS{6}Manoh wì haq bình halùih trong tình,

\par }{\QB tìah ca ùnh khàng dêh ta tanùh;

\par }{\Q mangai phiang 'benh cùi hliac 'ngah ca mang

\par }{\QB mahaq trùh daxroq ùnh xôq ŏi cheo dêh.


\par }{\Q \VS{7}Dìq dŏng wì haq tôq tìah ca tanùh ùnh,

\par }{\QB lŏn apom dèh 'bài cwan.

\par }{\Q Dìq dŏng 'bài bùa wì haq loh ca raliang,

\par }{\QB mahaq ùh i cabô ta wì haq creo dang Au.


\par }{\BB \par }
{\Q \VS{8}“Ep-ra-im alôn ti 'bài jàn 'noiq;

\par }{\QB Ep-ra-im tìah ca 'benh phiang 'nhòq blàq.


\par }{\Q \VS{9}'Bài jàn Diac 'noiq khoi lŏn padren haq,

\par }{\QB ma cla haq ùh 'nì!

\par }{\Q Xàc gàu haq khoi co tang nòi,

\par }{\QB ma cla haq ùh loq!


\par }{\Q \VS{10}Bìac catèh da Is-ra-ên patô hlài da haq;

\par }{\QB 'nhac ca wì haq glàm bìac 'màng aih

\par }{\Q mahaq xôq ùh wìh hlài dèh ta Chuaq Boc Plình,

\par }{\QB wa hadai ùh chaq Haq!


\par }{\BB \par }
{\Q \VS{11}“Ep-ra-im tìah ca chìm trù blùng,

\par }{\QB ùh i ca manoh rabiaq,

\par }{\QB taiq haq creo dang Aicàp wa A-si-ri.


\par }{\Q \VS{12}Jò wì haq 'nang loh lam ta aih, Au tang hlàm ca wì haq.

\par }{\QB Au broq ca wì haq taclìh tìah ca chìm taclìh;

\par }{\Q Au baxa wì haq

\par }{\QB tiaq troi bàu khoi anoi 'noh ca tagop wì haq.


\par }{\Q \VS{13}Nan xa ca wì haq,

\par }{\QB taiq wì haq khoi cađac Au;

\par }{\Q can raliang hech ta-ùc ta wì haq,

\par }{\QB taiq wì haq khoi broq tôiq tajraq hlài ca Au.

\par }{\Q 'Nhac ca Au enh dèch wì haq,

\par }{\QB mahaq wì haq capoch amòng tajraq hlài ca Au.


\par }{\Q \VS{14}Wì haq ùh dìq ca manoh

\par }{\QB đòiq creo dang ca Au jò wì haq hràng rayoih dèh ta jùang;

\par }{\Q wì haq gop yŏc 'mau wa alac nho neo ca dađeh

\par }{\QB wa tajraq hlài ca Au.


\par }{\Q \VS{15}Au raq khoi hnài wì haq, khoi broq dêh ca tì wì haq,

\par }{\QB 'nhac ca 'màng aih, wì haq xôq chaq trong dù tajraq ca Au.


\par }{\Q \VS{16}Wì haq tawìh tiaq bìac ma dech 'ngwan.

\par }{\QB Wì haq tìah ca panenh khoi tagùt tagech.

\par }{\Q Cwan wì haq tacro ca pla chang,

\par }{\QB ma jah 'màng aih taiq rapet wì haq hloh bàu padèch.

\par }{\Q Wì haq wìa broq do

\par }{\QB ca mangai Aicàp.”




\par }\Chap{8}{\SH Is-ra-ên Rai Cayeo Wì Jah Gat Bahùt
\par }
{\Q \VerseOne{1}“Dèch ken ti hacùng 'mat hlôi beq!

\par }{\QB Ma jah 'màng aih mangai tagit tajraq hlài ca hnem Chuaq tìah ca cliang,

\par }{\Q padon hadrùt loh taiq Is-ra-ên khoi blàq wêh jao Au,

\par }{\QB wa tajraq hlài ca ranenh Au.


\par }{\Q \VS{2}Is-ra-ên creo ca Au:

\par }{\QB ‘Ôi Boc Plình da Is-ra-ên, nhèn loq ca Ìh!’


\par }{\Q \VS{3}Is-ra-ên khoi cađac trong lem,

\par }{\QB mangai tagit jah tajraq hlài hnan tiaq haq.


\par }{\Q \VS{4}Wì haq yŏc mangai tŏc broq bùa mahaq ùh bòch Au,

\par }{\QB yŏc mangai tŏc broq cwan ma Au ùh 'nì.

\par }{\Q Wì haq 'noh dèh wang 'bac broq ca dađeh dua 'mù,

\par }{\QB 'màng aih wì broq ca dađeh 'bìq raliang đac.


\par }{\Q \VS{5}Ô Sa-ma-ri, dua 'mù 'bo con ìh khoi 'bìq hwenh đac!

\par }{\QB Can nòih Au khoi plôh loh tajraq hlài ca wì haq trùh

\par }{\Q jò leq ma wì haq pi broq tôiq cô èh?


\par }{\QB \VS{6}Ma jah 'màng aih 'bo con aih bìac tì da Is-ra-ên broq loh,

\par }{\Q mòiq mangai thòq khoi broq loh,

\par }{\QB 'màng aih, bìac aih ùh xài Boc Plình.

\par }{\Q 'Bo con da Sa-ma-ri

\par }{\QB jah padah loh tang ha'nech.


\par }{\BB \par }
{\Q \VS{7}“Wì haq khoi rai cayeo

\par }{\QB wì jah gat bahùt.

\par }{\Q 'Mau wì haq ùh loh plì,

\par }{\QB ùh loh dàc;

\par }{\Q tàng loh,

\par }{\QB èh xôq jàn Diac 'noiq lŏn yŏc.


\par }{\Q \VS{8}Is-ra-ên khoi 'bìq lŏn.

\par }{\QB Manàiq wì haq ŏi ta'ne 'bài jàn

\par }{\QB tìah ca dahwèq ùh loh cleq.


\par }{\Q \VS{9}Wì haq tìah ca lùa rôm cadàu tŏc ta A-si-ri;

\par }{\QB Ep-ra-im khoi tech dađeh đòiq rŏt, èh manoh mangai

\par }{\QB jah loq waq ca haq.


\par }{\Q \VS{10}'Nhac ca wì haq rŏt jah manoh ta 'bài jàn Diac 'noiq,

\par }{\QB mahaq Au gop đòiq wì haq.

\par }{\Q Pi dùnh hòm wì haq èh ep broq hapŏng

\par }{\QB enh 'neq ca bùa wa ca 'bài cwan.


\par }{\BB \par }
{\Q \VS{11}“Taiq Ep-ra-im khoi broq tam bàc toq 'bŏng tadreo đòiq broq tôiq,

\par }{\QB èh 'bài 'bŏng tadreo khoi wìa nòi broq tôiq lôi.


\par }{\Q \VS{12}Au khoi achìh ranenh Au ca haq tiaq 10.000 trong,

\par }{\QB mahaq wì haq ngan ùh loh cleq.


\par }{\Q \VS{13}'Nhac ca wì haq dèch am ngè tadreo ca Au,

\par }{\QB caq jam ngè tadreo aih,

\par }{\QB mahaq Chuaq xôq ùh nhàn wì haq.

\par }{\Q Manàiq Haq hmàng hlài tôiq lôi wì,

\par }{\QB wa baxa wì;

\par }{\QB wì ep wìh hlài ta Aicàp!


\par }{\Q \VS{14}Is-ra-ên khoi hèt ca Boc Plình ma broq loh wì haq;

\par }{\QB wì haq toq broq tam hnem tadreo càn;

\par }{\QB Juđa khoi bàc tam 'bài phôq cajap.

\par }{\Q Mahaq Au 'noh ùnh ta 'bài phôq haq,

\par }{\QB wa ùnh aih cheo 'bài hnem rahù càn.”




\par }\Chap{9}{\SH Ep-ra-im 'Bìq Baxa
\par }
{\Q \VerseOne{1}Ô Is-ra-ên, paq lem bùi padràu hau troi 'bài jàn 'noiq!

\par }{\QB Taiq ìh khoi tango anang,

\par }{\Q cađac Boc Plình ìh.

\par }{\QB Ìh ham ca 'bac tango anang ta xàn len 'mau ìh.


\par }{\Q \VS{2}Xàn len 'mau, wa hàm hadroch plì nho ùh nui ban wì haq;

\par }{\QB alac nho neo xôq thìuq ca wì haq.


\par }{\Q \VS{3}Wì haq ùh jah ŏi ta taneh da Chuaq;

\par }{\QB Ep-ra-im cô èh hi wìh hlài ta Aicàp,

\par }{\QB caq dahwèq padrùh ta A-si-ri.


\par }{\Q \VS{4}Wì haq pi broq lè dèch am alac nho ca Chuaq,

\par }{\QB ngè tadreo dèch am pi lem manoh ca Haq;

\par }{\Q 'benh da wì haq jah tìah ca 'benh da hnem i mangai cachìt,

\par }{\QB cabô hi caq dìq loh ca amùa;

\par }{\Q ma jah 'màng aih 'benh wì haq toq cla wì haq caq,

\par }{\QB ùh jah 'mùt ta hnem Chuaq.


\par }{\BB \par }
{\Q \VS{5}Pì broq cleq ta hì lè càn,

\par }{\QB ta hì hiniang da Chuaq?


\par }{\Q \VS{6}Joq 'nàng, 'nhac ca wì haq khoi jah claih ca bìac ranàc.

\par }{\QB Mahaq Aicàp xôq acom hlài wì haq,

\par }{\QB Memphit catùh wì haq.

\par }{\Q Nhat wa rôm wang jaq caq dahwèq canaq 'bac da wì haq;

\par }{\QB brech breo hon mùt nòi traiq wì haq ŏi.


\par }{\Q \VS{7}Hì baxa khoi trùh! 'Bài hì tabroq chao khoi trùh!

\par }{\QB Is-ra-ên jah loq ro bìac aih.

\par }{\Q Mangai capoch thai Boc Plình loh ca blùng,

\par }{\QB mangai i yiang wèq manoh 'nong trong loh ca ranhùa,

\par }{\Q taiq can ngang dù da ìh khoi bàc,

\par }{\QB wa bìac git 'bŏn da ìh càn hrìn.


\par }{\Q \VS{8}Au Boc Plình khoi 'nac mangai capoch thai Au

\par }{\QB đòiq gòm rap Ep-ra-im jàn Au;

\par }{\Q mahaq jàn Au khoi bet rahoch rìm nòi haq lam;

\par }{\QB haq toq glàm bìac git 'bŏn ta hnem Boc Plình haq.


\par }{\Q \VS{9}Wì haq cram dèh ta bìac tôiq lôi

\par }{\QB tìah ca 'bài hì da Ghi-bê-a.

\par }{\Q Boc Plình hmàng hlài ca bìac ngang dù da wì haq,

\par }{\QB baxa tôiq lôi wì haq.


\par }{\BB \par }
{\Q \VS{10}“Au glàm Is-ra-ên,

\par }{\QB tìah ca glàm plì nho ta đùng wang wê;

\par }{\Q Au khoi hnoq boc yaq pì

\par }{\QB tìah ca plì pŏc dùm gàu mùa.

\par }{\Q Mahaq wì haq khoi mùt ta nòi Ba-an Pêo;

\par }{\QB am dađeh ca ngè 'mèq 'mac,

\par }{\QB wì loh ca ramòt tìah ca dua 'mù wì haq ma cùh waiq.


\par }{\Q \VS{11}Bìac 'ngah 'ngai da Ep-ra-im jah pan đac tìah ca chìm – pi xa-ông,

\par }{\QB pi ŏi jiang, pi hadràp!


\par }{\Q \VS{12}'Nhac ca wì haq i con ban,

\par }{\QB Au xôq jêh đac,

\par }{\Q trùh jò wì haq pi ŏi i ca mòiq ngai mangai calô leq.

\par }{\QB Ranàc ca wì haq jò Au cađac wì haq.


\par }{\Q \VS{13}Au khoi lah hnoq Ep-ra-im,

\par }{\QB tìah ca phôq Tirò jah pìt ta nòi đùng nhat,

\par }{\Q mahaq Ep-ra-im ep 'ràng dèh con

\par }{\QB caiq am ca mangai jêh đac.”


\par }{\BB \par }
{\Q \VS{14}Chuaq ôi, au khòh xìn Ìh am cleq

\par }{\QB ca wì haq cô èh?

\par }{\Q Xìn am ca pù con nga wì haq xa-ông ralàih

\par }{\QB wa tôh ùh i ca diac tôh!


\par }{\BB \par }
{\Q \VS{15}“Rìm bìac ngang dù da wì haq dìq ŏi ta Gingan;

\par }{\QB Au baxèm git ca wì haq ta aih.

\par }{\Q Taiq bìac ngang dù wì haq,

\par }{\QB Au hnan wì haq loh khoi enh hnem Au;

\par }{\Q Au pi xa-ŏch ca wì haq hòm.

\par }{\QB Dìq ca 'bài cwan wì haq, aih 'bài mangai loq blàq.


\par }{\Q \VS{16}Ep-ra-im 'bìq jêh đac;

\par }{\QB riah haq khoi croh.

\par }{\QB Wì haq pi nui loh plì.

\par }{\Q 'Nhac ca wì jah xa-ông con

\par }{\QB Au xôq jêh đac 'bài con ma wì haq dìq jaq loq waq.”


\par }{\BB \par }
{\Q \VS{17}Boc Plình au hi cađac wì haq,

\par }{\QB taiq wì haq ùh tamàng bàu Haq.

\par }{\QB Wì haq jah lam pac lac ta 'bài Diac 'noiq.




\par }\Chap{10}{\SH Is-ra-ên 'Bìq Baxa Hlài Taiq Tôiq Lôi
\par }
{\Q \VerseOne{1}Is-ra-ên aih xèm nho jìang,

\par }{\QB loh plì.

\par }{\Q Plì top bàc dàng leq,

\par }{\QB wì haq broq ca'bŏng tadreo bàc dàng aih;

\par }{\Q taneh haq broq loh 'mau dàng leq,

\par }{\QB haq broq 'bài jrang cùh waiq dua 'mù bàc dàng aih.


\par }{\Q \VS{2}Manoh wì haq lah baiq;

\par }{\QB manàiq wì haq 'bìq ta'mòq tôiq.

\par }{\Q Boc Plình tùq đac ca'bŏng tadreo;

\par }{\QB raliang đac jrang dua 'mù da wì haq.


\par }{\BB \par }
{\Q \VS{3}Manàiq wì haq jah doi: “Bèn ùh i ca bùa,

\par }{\QB taiq bèn ùh crè ca Chuaq,

\par }{\Q mahaq tàng i bùa,

\par }{\QB bùa aih broq jah cleq ca bèn?”


\par }{\Q \VS{4}Wì haq capoch bàu ùh lem

\par }{\QB wa pachac 'nùt jò wêh jao;

\par }{\Q taiq 'màng aih bìac hadrah baxa jah plôh manŏng hon renh

\par }{\QB tìah ca nhat adrònh padrê hon ta lai cai ta đam taneh.


\par }{\Q \VS{5}Jàn Sa-ma-ri loh ca crè yùq

\par }{\QB ca 'bài dua 'mù 'bo con da Bêt Awen;

\par }{\Q Mangai jàn hmoi am ca haq;

\par }{\QB 'bài pajàu tadreo ca haq hadai hmoi,

\par }{\QB taiq bìac 'ngah 'ngai da haq khoi hnhung đac.


\par }{\Q \VS{6}Dua 'mù cô hadai 'bìq 'ràng trùh Diac A-si-ri

\par }{\QB broq dahwèq dèch am ca bùa Jarep;

\par }{\Q jò aih Ep-ra-im jah pòq can camaih;

\par }{\QB Is-ra-ên jah camaih dèh ca trong ma tình dađeh.


\par }{\Q \VS{7}Sa-ma-ri wa bùa jah hnhung,

\par }{\QB jah đòng hìu loh lam 'màng ca long ta riang diac.


\par }{\Q \VS{8}'Bài 'bŏng tadreo da Awen,

\par }{\QB aih tôiq lôi da Is-ra-ên, jah raliang piang;

\par }{\Q hila wa long hila cađê hon

\par }{\QB ta ca'bŏng tadreo wì haq.

\par }{\Q Jò aih, wì haq doi ca 'bài wang: “Ralàih clìh ta nhèn beq!”

\par }{\QB wa doi ca 'bài go: “Ta-ùc enh 'nhèq ca nhèn beq!”


\par }{\BB \par }
{\Q \VS{9}“Ô Is-ra-ên, ìh khoi broq tôiq enh hì ma ŏi ta Ghi-bê-a!

\par }{\QB Manàiq hadai ŏi broq tôiq!

\par }{\Q Cô èh bìac tajêh poh jah trùh đòiq raliang đac Ghi-bê-a

\par }{\QB taiq bìac ngang dù ma wì haq khoi broq 'mòh?


\par }{\Q \VS{10}Au khoi padon đòiq baxa wì haq;

\par }{\QB 'bài jàn Diac 'noiq jah gop dabau tajraq hlài

\par }{\QB ca wì haq jò wì haq 'bìq ta'mòq baiq hiniq tôiq.


\par }{\Q \VS{11}Ep-ra-im 'màng ca 'bo cadrì hadròng khoi hêq enh len 'mau,

\par }{\QB mahaq Au 'nhòq lah đòiq long ech ti ranŏng lem da haq.

\par }{\Q Manàiq Au ha'mac long ech ca Ep-ra-im;

\par }{\QB Juđa jah cai

\par }{\QB wa Jacôp 'bùa đeh taneh.


\par }{\Q \VS{12}Rai ca dađeh bìac ta-atoq beq,

\par }{\QB wa gat can xa-ŏch;

\par }{\Q Ralàm taneh neo beq,

\par }{\QB ma jah 'màng aih cô raq jò ti chaq Chuaq,

\par }{\Q trùh hloi jò Haq trùh

\par }{\QB wa ùc mè ta-atoq ca pì.


\par }{\Q \VS{13}Pì khoi cai bìac ngang dù,

\par }{\QB gat bìac ùh ta-atoq,

\par }{\QB caq plì amòng.

\par }{\Q Ma jah 'màng aih ìh khoi canòm nhò dèh trong cla,

\par }{\QB wa canòm ca bình ngŏng mangai dêh tanuq da ìh.


\par }{\Q \VS{14}Taiq 'màng aih, bìac tajêh poh jah broq ca jàn loh ca manhài manhèp.

\par }{\QB 'Bài đôn da ìh 'bìq raliang đac

\par }{\Q tìah ca bùa Sanman khoi raliang đac Bêt-at-bên, aih hì tajêh poh ma 'bài miq

\par }{\QB wa 'bài con dìq 'bìq hwenh rapàt ta hmu wa 'bìq cachìt hech dèh ti 'bài con.


\par }{\Q \VS{15}Ô mangai Bêtên bìac cô hadai trùh ca ìh,

\par }{\QB taiq bìac ngang dù da pì càn hrìn.

\par }{\Q Plình bu 'ngah

\par }{\QB bùa Is-ra-ên cô èh 'bìq jêh đac.”




\par }\Chap{11}{\SH Boc Plình Xa-ŏch Ca Is-ra-ên
\par }
{\Q \VerseOne{1}“Jò Is-ra-ên ŏi nga, Au loq waq ca haq;

\par }{\QB Au creo con calô Au loh khoi enh Aicàp.


\par }{\Q \VS{2}Au creo ca haq dàng leq,

\par }{\QB haq mot ca Au dàng aih.

\par }{\Q Wì haq khoi dèch am ngè tadreo ca Ba-an,

\par }{\QB wa bùh jreo xua thùm ca dua 'mù.


\par }{\Q \VS{3}Mahaq cla Au khoi hnài Ep-ra-im cadiang lam,

\par }{\QB khoi ca'mình haq ta cŏng tì;

\par }{\Q mahaq wì haq ùh 'nì

\par }{\QB ca Au khoi broq brêh ca wì haq.


\par }{\Q \VS{4}Au khoi 'nong Is-ra-ên

\par }{\QB tìah ca mangai i manoh xa-ŏch wa loq waq.

\par }{\Q Au cô khoi dŏih long ech enh ranŏng wì haq.

\par }{\QB Au cùp ha'neq 'noh ca wì haq dahwèq caq.


\par }{\BB \par }
{\Q \VS{5}“Taiq wì haq ùh chìuq wìh hlài ta Au,

\par }{\QB wa ùh wìh hlài ta Aicàp,

\par }{\QB èh ep patìh bùa A-si-ri.


\par }{\Q \VS{6}Chang gùm jah mùt ta phôq wì haq,

\par }{\QB raliang đac calêh 'mang wì haq,

\par }{\QB lŏn dìq wì haq taiq trong hatình ngan dù da wì haq.


\par }{\Q \VS{7}Joq 'nàng jàn Au dì dèh manoh cađac Au.

\par }{\QB Wì creo Au Yi Ha'nhèq,

\par }{\QB mahaq wì haq ùh padèch iu tiaq Au.


\par }{\BB \par }
{\Q \VS{8}“Ô Ep-ra-im, broq 'màng leq Au ma jah cađac ìh?

\par }{\QB Ô Is-ra-ên, 'màng leq Au jah cađac ìh?

\par }{\Q Broq 'màng leq Au jah ta broq ca ìh troi Atma

\par }{\QB loq troi Xê-bô-im?

\par }{\Q Manoh Au mango dìq jaq;

\par }{\QB manoh xa-ŏch da Au tìah ca ùnh cheo dêh.


\par }{\Q \VS{9}Au padràng dèh can nòih,

\par }{\QB ùh jêh Ep-ra-im hòm.

\par }{\Q Ma jah 'màng aih Au Boc Plình, ùh xài con mangai;

\par }{\QB Au Yiang Hadròih ŏi ta'ne ìh,

\par }{\QB ùh yŏc can nòih lam trùh ta ìh.


\par }{\Q \VS{10}Wì haq tiaq atìq ca Chuaq,

\par }{\QB Haq grenh tìah ca baco hlari;

\par }{\Q joq 'nàng jò Haq grenh;

\par }{\QB 'bài con caiq Haq enh mahì mùt tarìt tariang lam trùh.


\par }{\Q \VS{11}Wì haq tarìt tariang trùh enh Aicàp tìah ca chìm pan,

\par }{\QB enh taneh A-si-ri tìah ca chìm trù;

\par }{\Q Au broq ca wì haq hlài ŏi dèh ta hnem cla,”

\par }{\QB Chuaq doi 'màng aih.


\par }{\BB \par }
{\Q \VS{12}Ep-ra-im capoch bàu amòng ŏi dudan ca Au

\par }{\QB wa Is-ra-ên capoch bàu 'nùt;

\par }{\Q Juđa hadai broq bìac ùh troq tajraq hlài ca Au,

\par }{\QB aih tajraq hlài ca Boc Plình Hadròih ma wèq dèh manoh.




\par }\Chap{12}{\SH Tôiq Lôi Da Con Caiq Jacôp
\par }
{\Q \VerseOne{1}Bìac broq da Ep-ra-im aih dech 'ngwan ùh crài cleq ca mangai hnan

\par }{\QB tiaq cayeo hlôi pah mat mahì loh.

\par }{\QB Haq anoi 'noh bàc tam bàu amòng wa bàu 'mèq 'mac.

\par }{\Q Haq broq wêh jao ca A-si-ri

\par }{\QB wa 'ràng dàu ta Aicàp.


\par }{\Q \VS{2}Chuaq pa'noh tôiq Juđa wa baxa Jacôp taiq trong cla haq;

\par }{\QB Chuaq tabroq chao da haq tiaq bìac haq broq.


\par }{\Q \VS{3}Jò ŏi ta cliac miq, Jacôp khoi rùp lùnh jènh dèh daq;

\par }{\QB jò hi càn haq tabàt ca Boc Plình.


\par }{\Q \VS{4}Jacôp tabàt ca 'bình plình wa jah 'blêq;

\par }{\QB haq hmoi wa xìn can xa-ŏch.

\par }{\Q Boc Plình khoi glàm haq ta Bêtên,

\par }{\QB aih nòi ma Chuaq capoch hnài bèn,


\par }{\Q \VS{5}Haq Chuaq Boc Plình ma wèq dìq ca 'bình plình;

\par }{\QB hiniq Haq Chuaq.


\par }{\Q \VS{6}'Màng aih ìh wìh hlài ta Boc Plình ìh beq;

\par }{\QB wèq manoh xa-ŏch wa bìac lem jang,

\par }{\QB hloi hloi ngèh gòm Boc Plình ìh.


\par }{\BB \par }
{\Q \VS{7}Ep-ra-im mangai padro wê 'bài kìq 'nùt;

\par }{\QB haq toq enh caq jŏng.


\par }{\Q \VS{8}Ep-ra-im khoi doi:

\par }{\QB “Joq 'nàng au khoi wìa padrŏng can;

\par }{\Q au khoi i bàc cùng hang ca dađeh.

\par }{\QB Ta rìm bìac au broq ùh i ca bìac dù leq jah creo tôiq lôi.”


\par }{\BB \par }
{\Q \VS{9}Mahaq Au Chuaq,

\par }{\QB broq Boc Plình ìh enh jò ìh loh khoi enh taneh Aicàp.

\par }{\Q Au am ìh tawìh rìh ŏi ta 'bài traiq,

\par }{\QB tìah ta 'bài hì lè càn.


\par }{\Q \VS{10}Au khoi am bàu ca mangai capoch thai Boc Plình;

\par }{\QB khoi broq bàc tam bìac mahno 'noh

\par }{\QB wa nhò 'bài mangai capoch thai Boc Plình yŏc bàu alìah hnài pì.


\par }{\BB \par }
{\Q \VS{11}Ga-la-at haq ngang dù.

\par }{\QB Joq 'nàng wì haq ùh i lòiq cleq!

\par }{\Q Wì haq dèch am ngè tadreo xam 'bo calô ta Gingan,

\par }{\QB 'bài ca'bŏng tadreo da wì haq 'màng ca hmu raga ha'ngùc

\par }{\QB kenh lai cai ta đùng tamang.


\par }{\Q \VS{12}Jacôp lam mot ta taneh Aram;

\par }{\QB Is-ra-ên lam broq hapŏng đòiq jah i mai,

\par }{\QB taiq enh waq mai haq ep lam ban trìu.


\par }{\Q \VS{13}Mahaq nhò mangai capoch bàu thai ca Chuaq,

\par }{\QB Chuaq khoi 'ràng jàn Is-ra-ên loh khoi ca Diac Aicàp,

\par }{\QB wa nhò bìac broq da mangai capoch thai Chuaq haq khoi jah wèq ban.


\par }{\Q \VS{14}Ep-ra-im broq ca Au plôh nòih;

\par }{\QB taiq 'màng aih Chuaq haq ùc hlài manoh ta'mòq tôiq ca cla haq,

\par }{\QB Chuaq tabroq chao da haq bìac camaih.




\par }\Chap{13}{\SH Ep-ra-im Cùh Waiq Dua 'Mù
\par }
{\Q \VerseOne{1}Jò Ep-ra-im capoch, wì yùq crè tarìt tariang.

\par }{\QB Haq khoi jah padèch ta Is-ra-ên.

\par }{\QB Mahaq taiq haq broq tôiq cùh waiq Ba-an, 'màng aih haq phai cachìt.


\par }{\Q \VS{2}Manàiq, wì haq broq tôiq rai èh rai bàc;

\par }{\QB yŏc wang 'bac broq ca dađeh dua 'mù,

\par }{\Q broq dua 'mù tiaq dèh manoh rabiaq cla;

\par }{\QB aih dìq bìac da tì mangai thòq rabiaq broq loh!

\par }{\Q Wì doi ca dabau:

\par }{\QB “Hìp 'bo cô beq hi khoi dèch am ngè tadreo ca haq.”


\par }{\Q \VS{3}Taiq 'màng aih, wì haq tìah ca hiloc jò daxroq,

\par }{\QB tìah ca diac ngom jò daxroq,

\par }{\QB tìah ca aròm cayeo hlôi haprah enh xàn len 'mau,

\par }{\QB tìah ca nhòi ùnh loh enh woi nhòi!


\par }{\BB \par }
{\Q \VS{4}“Mahaq Au Chuaq Boc Plình ìh khoi 'nong ìh loh khoi enh taneh Aicàp;

\par }{\QB enh gùng ca Au,

\par }{\Q ìh ùh jah cùh waiq yiang leq ma 'noiq,

\par }{\QB enh gùng ca Au ùh i ca Chuaq Dèch Claih ma 'noiq!


\par }{\Q \VS{5}Au khoi ban ìh ta đùng braih càn,

\par }{\QB ta nòi taneh croh crenh.


\par }{\Q \VS{6}Au am wì caq panàc,

\par }{\QB mahaq jò hi mech wì haq loh ca i manoh catèh dađeh;

\par }{\QB taiq 'màng aih wì haq hèt ca Au.


\par }{\Q \VS{7}Taiq 'màng aih, ca wì haq Au jah tìah ca baco hlari,

\par }{\QB tìah 'beo rap wì haq ti kenh trong.


\par }{\Q \VS{8}Au glàm wì haq tìah ca higàu ma 'bìq wì rùp da haq con.

\par }{\QB Au hich rada wì haq;

\par }{\QB lŏn wì haq 'màng ca baco hlari can.


\par }{\BB \par }
{\Q \VS{9}“Ô Is-ra-ên, ìh jah raliang piang taiq ìh tajraq hlài ca Au,

\par }{\QB Au cô raq ma jah jùp đò ìh.


\par }{\Q \VS{10}Manàiq bùa ìh ta leq đòiq haq dèch dŏih ìh!

\par }{\QB 'Bài cwan hadrah ìh ta leq,

\par }{\Q aih wì ma pì khoi xìn:

\par }{\QB ‘Am ca nhèn mòiq toq bùa wa cwan!’


\par }{\Q \VS{11}Ta jò nòih, Au khoi am ca ìh mòiq toq bùa,

\par }{\QB wa ta jò nòih Au don đac.


\par }{\Q \VS{12}Bìac ngang dù da Ep-ra-im khoi jah achaoq

\par }{\QB đòiq wa tôiq lôi da haq khoi jah hanìuq gop.


\par }{\Q \VS{13}Bìac jìq xa-ông da gu cadrì jah trùh ta haq.

\par }{\QB Mahaq haq ùh waq;

\par }{\Q taiq khoi trùh

\par }{\QB jò haq xôq ùh loh khoi enh cliac dèh miq.


\par }{\BB \par }
{\Q \VS{14}“Au khòh dŏih wì haq claih khoi ca cwìang da can cachìt ùh?

\par }{\QB Au khòh rŏt hlài wì haq claih khoi enh can cachìt 'mòh?

\par }{\Q Ô can cachìt, 'bài hila ìh ta leq?

\par }{\QB Ô Ralùng Hanang, can jìq da ìh ŏi ta leq?

\par }{\BB \par }
{\Q “Can xa-ŏch khoi cadoc hlèp hangai ca mat Au.


\par }{\QB \VS{15}'Nhac ca Ep-ra-im i con bàc yi hnao ca oh daq dađeh,

\par }{\Q mahaq cayeo pah mat mahì loh,

\par }{\QB aih cayeo da Chuaq hlôi tŏc enh braih càn;

\par }{\Q gŏi diac haq jah wìa xŏt wa diac mŏng haq wìa croh;

\par }{\QB cayeo aih tablah yŏc 'bài hang canaq ta kho.


\par }{\Q \VS{16}Sa-ma-ri ep pòq tôiq,

\par }{\QB taiq haq khoi blàq Boc Plình!

\par }{\Q Wì haq cachìt ca pla chang;

\par }{\QB chac hamac con 'yoh 'bìq jôq nanit đac,

\par }{\QB wa 'bài gu cadrì ŏi jiang 'bìq pah cliac.”




\par }\Chap{14}{\SH Pariaq Thê Cađac Dèh Tôiq Lôi
\par }
{\Q \VerseOne{1}Ô Is-ra-ên, wìh hlài ta Chuaq Boc Plình ìh beq,

\par }{\QB taiq tôiq lôi ìh broq ca ìh tacro.


\par }{\Q \VS{2}Pì waiq khàn dang xìn

\par }{\QB wa wìh hlài ta Chuaq beq.

\par }{\Q Doi ca Haq bàu cô:

\par }{\QB “Xìn cađac rìm bìac ngang dù nhèn con,

\par }{\Q wa nhàn hlài nhèn xam manoh xa-ŏch,

\par }{\QB đòiq nhèn con jah dèch bàu manè apôi ti blìa hacùng nhèn.


\par }{\Q \VS{3}A-si-ri ùh jah dèch dŏih nhèn,

\par }{\QB nhèn ùh còi hòm axêh tajêh;

\par }{\Q dua 'mù tì nhèn khoi broq, nhèn pi anoi hòm: ‘Pì raq Boc Plình nhèn,’

\par }{\QB ma jah 'màng aih toq ŏi ta ìh raq,

\par }{\QB èh mangai ma lac jah Ìh xa-ŏch!”


\par }{\BB \par }
{\Q \VS{4}Au jah broq brêh bìac blàq blènh da wì haq.

\par }{\QB Au xa-ŏch ca wì haq dìq ca jaq;

\par }{\QB ma jah 'màng aih can nòih da Au khoi wia khoi ca wì haq.


\par }{\Q \VS{5}Au jah tìah ca diac ngom am ca Is-ra-ên;

\par }{\QB wì haq jah loh riang tìah ca riang tacreo,

\par }{\Q wa grap riah tìah ca long hùang nam ta Liban.


\par }{\QB \VS{6}'Bài hamenh nga da haq jah hlàng loh hangai;

\par }{\Q can lem da haq tìah ca can lem da long ôliu,

\par }{\QB hòi xua thùm da haq tìah ca hòi xua thùm da long hùang nam ta Liban.


\par }{\Q \VS{7}Wì ma rìh ŏi ti yàp long haq,

\par }{\QB jah broq loh 'mau hòm;

\par }{\Q jah loh riang tìah ca long nho.

\par }{\QB Tìang 'bang haq jah loh càn tìah ca alac nho Liban.


\par }{\Q \VS{8}Ô Ep-ra-im, Au jah i bìac cleq ca 'bài dua 'mù 'mòh?

\par }{\QB Au raq khoi rùp bàu wèq ngan ìh.

\par }{\Q Au tìah ca long preo ma jìang;

\par }{\QB nhò Au ma ìh jah i plì.


\par }{\BB \par }
{\Q \VS{9}Mangai leq rabiaq chaq loq bìac cô beq!

\par }{\QB Mangai leq ragài chaq loq bìac aih beq!

\par }{\Q Ma jah 'màng aih 'bài trong da Chuaq tajang;

\par }{\QB 'bài mangai rìh ta-atoq jah cadiang lam ta aih,

\par }{\QB mahaq 'bài mangai broq tôiq èh tacro ta aih.

\par }